8 Sebab Kenapa Lagu Kanak-Kanak Seperti 'Baby Shark' Penting Untuk Tumbesaran Anak Anda

Cuba anda imbau kembali zaman kanak-kanak anda. Sudah pasti segala memori pahit dan manis masih anda ingat sehingga kini, bukan? Mungkin semasa zaman kanak-kanak juga terdapat cabarannya tersendiri, seperti menghafal lagu kanak kanak yang
guru anda ajar di sekolah.

Hakikatnya, zaman kanak-kanak adalah waktu yang paling gembira kerana kita tidak perlu memikirkan mengenai cabaran-cabaran hidup yang timbul apabila melangkah ke alam kedewasaan berkenaan kerjaya, kewangan, hubungan dan pelbagai lagi.

Ya, ia mungkin bukan satu cabaran yang besar. Akan tetapi, ia adalah sangat penting buat seorang kanak-kanak.

Ini kerana lagu kanak kanak sudah menjadi sebahagian daripada pelan pengajaran dan pembelajaran di sekolah di seantero dunia.

Bukan sahaja di sekolah, anda juga boleh lihat lagu kanak kanak dinyanyikan di kaca televisyen dan corong radio.

Antara contoh yang paling popular di negara kita kini adalah Didi & Friends, Omar & Hana dan lain-lain. Dan jika anda adalah anak 90-an, sudah pasti anda masih ingat rancangan ALONG, bukan?

Mungkin ada individu yang masih belum tahu bahawa lagu kanak kanak sebenarnya membawa banyak manfaat terhadap kanak-kanak. Ingin mengetahui mengenainya dengan lebih lanjut? Sila ikuti artikel ini.

Lagu Kanak kanak

Kanak-kanak dilahirkan sebagai seorang artis yang semula jadi. Beri sahaja peluang kepada mereka untuk bercerita, berjenaka, menari atau menyanyi, sudah pasti mereka tidak akan melepaskan peluang tersebut dan mempersembahkan karya seni mereka kepada anda.

Cuba anda bayangkan bagaimana anak anda dapat belajar abjad A sehingga Z dan angka 1 sehingga 10 tanpa sebarang lagu yang dicipta untuknya.

Sudah pasti ia akan membuat anak anda tidak langsung mahu cuba untuk mempelajarinya.

Hakikatnya, lagu, lirik, melodi dan segalanya yang berkaitan dengan muzik mempunyai kuasa untuk meninggalkan impak positif di dalam hidup kita asalkan ia bukannya muzik yang melalaikan dan merosakkan diri.

Sebagai contoh, lagu kanak kanak yang selalu kita nyanyikan semasa zaman kanak-kanak dahulu kadangkala masih terngiang-ngiang di halwa telinga kita sehingga ke hari ini.

 Tanpa disedari, agu-lagu tersebut juga sebenarnya telah meninggalkan impak yang positif buat kita.

Kepentingan lagu kanak kanak buat mereka

Sebagai seorang kanak-kanak yang sedang mengenali dan mempelajari kehidupan, mereka perlu diajar menggunakan muzik dan lagu kanak-kanak.

Menurut Dr. Carol Loy yang merupakan pengarah kurikulum
Prasekolah
 Kinderland di Singapura, muzik dan kanak-kanak tidak boleh dipisahkan.

 Disebabkan itu, Kinderland sudah mula memperkenalkan muzik kepada kanak-kanak sejak 3 abad yang lalu lagi.

Menurut beliau lagi, terdapat banyak kepentingan lagu anak kecil buat mereka, termasuklah:

#1. Membantu mengembangkan bahasa kanak-kanak

Jelas sekali, penggunaan lirik lagu yang mudah dan menarik di dalam lagu kanak-kanak akan membantu kanak-kanak mempelajari dan mengembangkan bahasa mereka.

Daripada lagu-lagu ini juga, kanak-kanak dapat mengenal pelbagai kata dan ayat yang baharu walaupun ketika itu mereka belum lagi tahu maknanya.

Menurut kajian yang dilakukan oleh
Rice University’s Shepherd School of Music and University of Maryland, College Park
pada tahun 2012, mereka menyatakan bahawa kanak-kanak akan mempelajari bunyi sesuatu bahasa itu terlebih dahulu sebelum maknanya.

Ini membuktikan bahawa lagu kanak-kanak sangat penting untuk
perkembangan bahasa
 kanak-kanak.

#2. Melatih kanak-kanak menjadi pembaca yang baik

Dengan meminta kanak-kanak menghafal sesuatu lirik lagu kanak kanak, ini secara tidak langsung akan membuat mereka membaca dengan penuh teliti.

Minta mereka membaca sambil menyanyi lagu tersebut. Lama-kelamaan, mereka akan dapat membaca dengan lebih laju dan mudah sekali gus menjadikan mereka pembaca yang baik.

#3. Melatih kanak-kanak menjadi pendengar yang baik

Selain menjadi seorang pembaca yang baik, kanak-kanak yang dibesarkan dengan mendengar pelbagai lagu kanak kanak sudah pasti akan menjadi seorang pendengar yang baik.

Selain membaca, cara untuk menghafal lirik lagu adalah dengan mendengarnya. Jadi, anda boleh minta anak anda mendengar sesuatu muzik lalu minta mereka mengulangnya.

#4. Melatih keyakinan kanak-kanak

Jika anak anda seorang pemalu, penakut dan tidak gemar menonjolkan diri, apa kata anda memberi galakan kepada mereka menerusi lagu dan muzik.

Jadikan lagu tersebut sebagai pembakar semangat mereka untuk melakukan sesuatu perkara dan minta mereka menyanyi bersama-sama dengan anda. Lama-kelamaan mereka akan lebih
yakin
 pada diri sendiri.

#5. Mengajar kanak-kanak melakukan rutin

Agak sukar untuk meminta anak anda memberus gigi, mencuci muka dan
mandi
 dengan sendiri, bukan? Sebenarnya, kesukaran ini boleh diselesaikan dengan penggunaan lagu.

Ini kerana mereka amat gemar dan mudah belajar melalui pengulangan. Jadi, tidak hairanlah mereka gemar menonton kartun yang sama berulang-ulang kali.

Oleh itu, apa kata anda gunakan lagi anak kecil yang popular bertajuk Bangun Pagi untuk mengajar anak anda tentang cara menguruskan diri ketika waktu pagi?

Antara kandungan lirik lagunya yang dapat menarik perhatian anak anda untuk melakukan rutin pada waktu pagi sebelum ke sekolah adalah seperti berikut:

Bangun Pagi Gosok Gigi,

Cuci Muka Terus Mandi,

Pakai Baju Minum
Susu
,

Salam Ayah Dan Ibu.

#6. Membantu kanak-kanak relaks

Apabila seseorang kanak-kanak menyanyi lagu anak kecil bersama rakan-rakan mereka di sekolah, tubuh badan mereka akan merembeskan endorfin dan oksitoksin.

Hormon-hormon ini akan membantu mereka untuk jadi lebih relaks sekaligus menghilangkan sebarang gangguan dan tekanan yang dialami oleh mereka.

#7. Memberi kanak-kanak motivasi

Setiap lagu pasti mempunyai cerita dan pengajarannya yang tersendiri. Seperti contoh lagu Bangau Oh Bangau yang liriknya terus berlanjutan dan saling berpautan antara satu sama lain menunjukkan kepada kanak-kanak bahawa setiap tindakan kita akan memberi kesan terhadap individu yang lain.

Jadi, lagu ini mungkin akan menjadi
motivasi
 buat mereka.

#8. Melatih kreativiti kanak-kanak

Cuba anda minta anak anda gubah sebuah lagu berdasarkan lagu-lagu yang sedia ada.

Jika mereka memang gemar mendengar dan banyak menghafal lagu anak kecil, sudah pasti mereka boleh melakukannya.

 Ini kerana lagu merupakan salah satu daripada aspek muzik yang sememangnya dapat melatih kreativiti dalam diri kanak-kanak.

Jika anak anda bukan seorang penyanyi yang baik atau memang tidak minat menyanyi, jangan putus asa.

 Ini kerana terdapat lagi cara anak anda untuk mendapatkan manfaat daripada muzik, iaitu bermain
alat muzik
.

Cuba beri anak anda pegang gitar, drum atau piano dan lihat apa yang mereka boleh lakukan dengannya. Seiring dengan bakat, minat dan latihan, tidak mustahil anak anda boleh bermain alat muzik dengan baik satu hari kelak, bukan?

Hello Health Group
 tidak menyediakan nasihat perubatan, diagnosis, atau rawatan.

Kredit gambar: Popsugar.com


TAK SANGKA Mesin Basuh Di Rumah Mungkin Juga ‘Rumah’ Untuk Organisma Lain!

Kami pasti, semua orang akan mencuci pakaian dengan mesin basuh untuk diguna kembali, dan tiada siapa yang membeli baju baharu setiap hari semata-mata hanya kerana malas mencuci baju.
Jika anda mencuci pakaian menggunakan mesin basuh, pakaian anda sememangnya bersih. Tetapi bagaimana pula dengan mesin basuh tersebut?
Adakah
ia benar-benar berada dalam keadaan yang bersih tanpa kehadiran bakteria
?

Mesin basuh punca bakteria pada pakaian

Satu kajian menemui mesin pencuci pakaian ini telah menjadi ‘rumah’ bagi patogen seperti bakteria. Mereka mendapati, terdapat patogen yang
dijumpai pada pakaian bayi di unit penjagaan rapi neonatal
 di sebuah hospital kanak-kanak di Jerman.

Pakaian bayi tersebut telah dicuci di bilik dobi hospital terbabit.

Bilik dobi hospital itu menggunakan mesin membasuh pakaian biasa seperti yang digunakan di kebanyakan rumah berbanding mesin pencuci industri yang mempunyai suhu yang tinggi bagi mencuci pakaian bayi.

Mujurlah bayi di unit tersebut hanya terdedah kepada patogen
Klebsiella oxytoca
 yang rintang terhadap ubat, tetapi tidak dijangkiti.

Mengapa boleh ada bakteria dalam mesin ini?

Terdapat satu persoalan yang melingkari penemuan ini. Sekiranya masalah bakteria tersebut berpunca daripada mesin membasuh pakaian biasa, adakah
pengguna perlu risau berkenaan bakteria berbahaya yang ada dalam mesin di rumah
?

Menurut Dr. Amesh Adalja, seorang sarjana di
Johns Hopkins Center for Health Security di Maryland
, mesin basuh tersebut berada di
persekitaran sebuah hospital
, disebabkan itu ia terdedah kepada sejumlah bakteria.

Menurut beliau lagi, bakteria tersebut bersifat rintang dan
boleh menyebabkan jangkitan yang teruk
. Walau bagaimanapun, ia masih memerlukan hos yang mudah terdedah kepadanya.

Di sebalik teori tersebut, terdapat satu lagi teori lain berkenaan punca bakteria berada dalam mesin basuh tersebut.
Ia dikemuka oleh pengarang utama kajian tersebut yang juga seorang doktor di
Institute for Hygiene and Pubic Health, University of Bonn
, Jerman, Dr. Ricarda M. Schmithausen.

Menurut beliau, mesin membasuh pakaian pada zaman sekarang menumpukan kepada konsep jimat tenaga dan melakukan pencucian pada suhu yang lebih rendah, iaitu pada suhu bawah daripada 60 darjah Celsius.

Ini bermakna,
banyak bakteria masih mampu bertahan hidup
 dalam mesin basuh tersebut disebabkan oleh suhunya yang sesuai untuk bakteria tersebut.

Tambahan lagi, kumpulan penyelidik juga menemui lokasi pembiakan bakteria pada bahagian penutup getah mesin basuh tersebut, yang kemudiannya menyebar semasa proses membilas pakaian dilakukan.

Bakteria dalam mesin: Sedikit yang berbahaya, sedikit pula tidak

Menurut Dr. Bruce Hirsch, sesetengah bakteria diketahui memberikan risiko terhadap kesihatan manakala sebahagiannya lagi tidak berbahaya.

Bagi individu yang menggunakan air biasa atau air suam bagi mencuci pakaian, sesetengah kuman mungkin akan tertinggal pada pakaian dan kemungkinan keberadaan
bakteria berbahaya dalam mesin basuh
 untuk menyebabkan penyakit adalah sangat terpencil.

Walau bagaimanapun, bagi individu atau mana-mana ahli keluarga yang pernah dimasukkan ke hospital dalam tempoh yang panjang, pakaian perlu dicuci dengan menggunakan air panas dan dikeringkan dengan mesin pengering dengan waktu yang lebih lama.

Ini bertujuan untuk menyingkirkan atau membunuh bakteria yang mungkin akan menjejaskan kesihatan individu tersebut.

Saranan untuk mencuci mesin basuh

Hilary Metcalf yang berkhidmat di
Mission Hospital
, California menyatakan, bakteria cenderung untuk berkembang biak di tempat serbuk pencuci, penutup getah dan drum pencuci.

Beliau turut mencadangkan agar kita sentiasa mencuci mesin sekurang-kurangnya sekali setiap bulan. Selain itu, untuk tujuan membunuh kuman, sesetengah pakar mencadangkan agar kita mengelap mesin basuh dengan menggunakan bancuhan peluntur dan air dengan nisbah 1:9.

Bagi mereka yang tidak pernah mencuci mesin basuh anda, anda boleh mula mencuci bermula bulan ini. Bukan sahaja mesin anda bersih, pakaian anda juga akan menjadi lebih bersih daripada sebarang kuman atau bakteria berbahaya.

Bukan hanya kotoran yang perlu dihilangkan, tetapi kuman juga perlu disingkirkan.

Baca juga:

Nak Pakai Apa Hari Ni? Tip Mudah Pemilihan Pakaian Bagi Ibu Hamil

Bolehkah Ibu Hamil Pakai Pakaian Ketat?

Bagaimana untuk Berpakaian Cantik Apabila Mempunyai Kanser Payudara

Jika Anda Kena Warded, Apa Persiapan Untuk Bermalam Di Hospital?

Tahukah Anda Apakah Unit Utama atau Jabatan di Hospital?


Ujian Pap Smear Untuk Kesan Kanser Serviks, Tapi Boleh Juga Ke Wanita Nak Check Kanser Ovari?

Seperti yang pembaca sedia maklum, prosedur pap smear boleh membantu doktor untuk mendiagnosis kanser serviks pada peringkat awal.

Namun, adakah prosedur ini juga boleh digunakan untuk
mengesan masalah kanser wanita yang lain seperti kanser ovari?

Seperti kanser serviks, kanser ovari merupakan keadaan kesihatan yang melibatkan organ dalam sistem reproduktif wanita.

Ketumbuhan berlaku pada struktur ovari yang bersambung dengan ruangan rahim melalui tiub falopio.

Organ ini penting berikutan ia bertanggungjawab
menghasilkan dan memelihara telur wanita (ovum).

Namun, jika ditanya kepada khalayak umum, tahap kesedaran rakyat Malaysia terhadap masalah kanser ini masih lagi rendah.

Perkara ini telah dibuktikan melalui kajian yang dibuat oleh Universiti Sains Malaysia pada tahun 2015.

Persoalan berkaitan dengan kebolehan pap smear untuk mengesan kanser ovari masih lagi berlegar-legar di segenap masyarakat.

Maka, artikel ini akan
menerangkan serba sedikit berkenaan dengan prosedur pap smear
 dan bagaimana ia boleh membantu mendiagnosis kanser ovari.

Ketahui simptom kanser ovari

Walaupun simptom tidak memberikan gambaran sepenuhnya berkenaan dengan penyakit yang dialami, ia merupakan faktor penting dalam proses penyakit.

Ini disebabkan oleh kecenderungan pesakit untuk berjumpa dengan doktor lebih tinggi jika mereka mengenali simptom yang dialami.

Prosedur pap smear yang sering diuar-uarkan sebagai ujian saringan kanser serviks tidak menggalakkan mereka yang berisiko untuk mendapat kanser ovari.

Namun, apa yang anda perlu tahu adalah terdapat titik persamaan di antara simptom mana-mana kanser yang didiagnosis oleh doktor.

Ia bersifat tidak spesifik dan boleh dialami oleh individu yang didiagnosis dengan masalah kesihatan bukan kanser.

Antaranya adalah:

Sakit pada abdomen berdekatan dengan kawasan pelvik.

Kurang selera makan.

Kerap kencing.

Perut berangin.

Sakit belakang.

Kelesuan.

Hilang berat badan.

Tumbuh jerawat.

Pendarahan faraj.

Oleh sebab itulah ujian saringan seperti
prosedur pap smear penting bagi memastikan ketepatan diagnosis.

Tanpanya, pesakit berisiko untuk didiagnosis dengan masalah kanser pada tahap lewat.

Ia berikutan fasa awal kanser seringkali dikaitkan dengan fasa tanpa simptom.

Pun begitu, anda perlu
mengetahui serba sedikit berkaitan dengan simptom kanser ovari
 agar anda boleh memberikan perhatian yang lebih serius terhadap gejala yang dialami.

Prosedur pap smear tidak sesuai digunakan untuk diagnosis kanser ovari

Tidak seperti kanser serviks, risiko bagi kanser ovari sukar untuk ditentukan melalui prosedur pap smear semata-mata.

Pap smear melibatkan
pengambilan sampel sel dari kawasan serviks
 untuk diperiksa di bawah mikroskop.

Perubahan sel pada kawasan tersebut boleh memberikan petanda awal kepada doktor bahawa individu tersebut berisiko untuk mendapat kanser serviks.

Hanya selepas itu, baru doktor akan membuat ujian/prosedur yang lebih spesifik kepada kanser serviks bagi mendapatkan kepastian.

Oleh sebab struktur ovari terletak jauh di dalam sistem reproduktif wanita, ia tidak boleh diakses secara langsung.

Namun, terdapat kes di mana
prosedur pap smear berupaya untuk mengesan perubahan sel ovari.

Perkara ini boleh berlaku apabila sel kanser terpisah daripada ovari, bergerak melalui tiub falopio dan rahim serta hinggap di kawasan serviks.

Kebarangkalian untuk perkara itu berlaku tersangatlah rendah.

Oleh yang sedemikian, prosedur pap smear bukanlah ujian saringan yang boleh diharap untuk mengesan kanser ovari.

Anda mungkin berminat:

BERHENTI Percaya Bedak Talkum Ada Kaitan Dengan Kanser Ovari! Ini Penjelasan Pakar Sebenar

Nak Elak Kanser Serviks? Jangan Takut Untuk Buat Ujian Pap Smear! Ini Apa Yang Terjadi Ketika Ujian

Apa alternatif kepada pap smear untuk mengesan kanser ovari?

Setakat ini, kita tidak mempunyai prosedur rutin bagi mengesan kanser ovari.

Oleh sebab itulah pemeriksaan pesakit akan dibuat secara menyeluruh dan sistematik bagi mengelaskan risiko untuk mendapat kanser tersebut.

Doktor akan mengambil sejarah perubatan pesakit, membuat pemeriksaan fizikal dan
membuat beberapa ujian makmal bagi mendiagnosis kanser ovari.

Antaranya adalah:

Ujian sel darah lengkap.

Paras antigen kanser 125 (CA 125) – parameter ini boleh meningkat sekiranya anda mempunyai kanser ovari.

Ujian bagi mengesan paras HCG – selain kehamilan, peningkatan pada paras hormon ini boleh dikaitkan dengan kanser ovari (kanser sel germinal).

Pemeriksaan paras laktat dehidrogenase – turut meningkat jika anda menghidap kanser sel germinal di ovari.

Paras hormon testosteron, estrogen dan inhibin
 – boleh meningkat sekiranya anda menghidap kanser sel stroma di ovari.

Pemeriksaan fungsi hati untuk mengesan sama ada kanser sudah merebak ke organ tersebut.

Ujian fungsi buah pinggang.

Konklusi

Seperti yang anda sedia maklum, prosedur pap smear tidak sesuai digunakan untuk mengesan kanser ovari.

Pemeriksaan lebih tertumpu kepada aspek hormon dan fungsi organ berdekatan dengan ovari untuk melihat tahap keterukan kanser tersebut.

Jika anda mengalami sebarang
 simptom berkait dengan kanser ovari
 (tidak kira seumum mana), beritahu pada doktor anda.

Mereka akan membuat pemeriksaan bagi memastikan rawatan awal boleh diberi sekiranya anda didiagnosis dengan masalah kanser ovari.


Kentut Busuk Seperti Bau Telur Tembelang? Ini Mungkin Tanda Penyakit

Penulis pernah terperangkap di dalam lif yang sesak dengan manusia dan perjalanan menuju tingkat pejabat masih jauh lagi. Tiba-tiba, terdengar satu bunyi yang sangat kuat lantas mengejutkan semua orang yang masih lagi mamai di situ. Prooottt! Seperti guruh yang muncul selepas cahaya, bunyi ini diekori oleh bau yang sangat busuk. Semua orang saling berpandangan lalu mengesahkan bunyi dan bau busuk itu berpunca dari kentut busuk.

Persoalannya, kenapa kentut bau busuk? Adakah terdapat punca yang mendalanginya? Ayuh sama-sama kita ikuti artikel ini untuk tahu jawapannya!

Kentut, satu proses biologi yang normal

Pasti semua orang pernah terfikir perkara ini, bukan? Untuk pengetahuan anda, kentut adalah satu proses biologi yang membantu individu
membuang gas dari perut ketika proses penghadaman
.

Kentut juga mempunyai pelbagai variasi. Ada yang tidak berbunyi, berbunyi kuat, tidak berbau dan berbau busuk.

Hakikatnya, kentut adalah sesuatu yang normal. Pun begitu, gas yang
keluar dari lubang dubur anda
 ini mungkin berbau busuk akibat beberapa perkara seperti pengambilan sesuatu makanan atau ubatan.

Selain itu, ia juga mungkin disebabkan oleh jangkitan atau masalah pada sistem penghadaman anda.

Kenapa bau kentut busuk?

Berikut adalah 6 punca kentut berbau busuk:

#1. Makanan tinggi serat

Makanan tinggi serat akan menyebabkan tubuh badan anda mengeluarkan lebih banyak gas
.

D
isebabkan jenis makanan ini mengambil masa lebih lama untuk diuraikan oleh sistem penghadaman, jadi ia akan terperap lama di dalam perut anda. Ini merupakan salah satu punca gas yang dikeluarkan berbau busuk.

Selain itu, ia juga disebabkan kandungan sulfur yang terdapat di dalam makanan tinggi serat seperti brokoli, asparagus, kubis, sawi putih dan sebagainya.

Buat anda yang belum tahu, sulfur adalah sebatian yang secara semula jadi mempunyai bau yang sama seperti telur tembelang.

Rasanya semua orang pernah ditegur sebab kentut bau telur tembelang, bukan?

#2. Ubatan seperti antibiotik

Ubatan seperti antibiotik juga boleh menjadi punca kentut busuk walaupun jarang berlaku.
 Antibiotik akan membunuh patogen yang berbahaya di dalam tubuh badan
.

Namun, dalam masa yang sama ia juga akan membunuh bakteria baik dalam perut – yang membantu proses penghadaman. Tanpa bakteria ini, gas yang anda keluarkan mungkin akan berbau busuk.

#3. Keracunan makanan

Jika anda sensitif terhadap sesuatu jenis makanan, gas dalam perut anda juga mungkin akan mempunyai bau yang busuk.

Sebagai contoh, individu dengan intoleransi laktosa tidak dapat menguraikan karbohidrat laktosa. Kesannya, ia akan terperap di dalam perut.

Selain itu, intoleransi gluten juga boleh jadi punca masalah ini. Ia akan menyebabkan
penyakit seliak
, penyakit autoimun yang boleh mengakibatkan inflamasi pada usus.

Ia juga adalah punca gas yang dikeluarkan oleh badan anda berbau busuk.

#4. Sembelit juga punca kentut busuk

Sembelit menunjukkan anda masih mempunyai najis pada kolon
.

Jika anda rasa sukar untuk membuang air besar dengan kerap, ia adalah tanda bahawa bakteria sedang merebak. Akibatnya, gas yang anda keluarkan juga akan berbau busuk.

#5. Infeksi usus

Apabila tubuh badan anda mencernakan makanan, segala nutrien akan diesktrak untuk dihantar ke saluran darah.

Apa yang tidak dimahukan pula akan dihantar ke kolon. Gangguan proses ini pula akan menyebabkan pertumbuhan bakteria.

Ia seterusnya akan menyebabkan
infeksi pada usus
. Disebabkan itu, gas yang terhasil juga adalah lebih banyak, kuat dan berbau lebih busuk.

Bukan itu sahaja,
 ia juga akan menyebabkan kekejangan perut dan cirit-birit
. Jadi, segera berjumpa doktor.

#6. Kanser kolon

Salah satu daripada punca gas berbau busuk yang paling ditakuti adalah kanser kolon.

Apabila polip atau tumor terbentuk pada sistem penghadaman, ia akan menyebabkan gangguan pada perut sekali gus mengakibatkan penghasilan gas yang berlebihan.

Jika anda mula perasan gas yang anda keluarkan itu berbau busuk dan anda bimbang dengan kondisi kesihatan anda, segera berjumpa doktor.

Ya, ia mungkin perkara yang normal namun mungkin juga merupakan petanda anda mempunyai penyakit.

Kentut busuk adalah normal!

Kesimpulannya, kentut berbau busuk adalah normal. Bukan anda seorang sahaja yang menghadapinya.

Ia mungkin disebabkan pengambilan makanan atau ubatan. Namun, ia juga mungkin petanda kepada penyakit. Jadi, rujuk kepada doktor ya?

Bagi yang tertanya-tanya apakah yang terjadi kepada penulis dan beberapa orang lagi mangsa yang terperangkap dengan kentut busuk di dalam lif itu, ini adalah
plot twist
untuk anda.

Sebenarnya, penulis sendiri adalah tuan punya badan yang mengeluarkan gas beracun tersebut. Hurmmm…


Bagaimana Membantu Anak yang Menghidapi ASD Berkomunikasi?

Autism Spectrum Disorder
 (ASD) merupakan penyebab anak anda sukar untuk berkomunikasi dengan individu lain. Walaupun kondisi ini tidak mampu untuk dipulihkan sepenuhnya, anda masih mampu membantu anak anda yang mengalami kondisi ini memperbaiki skil komunikasi mereka. Ikuti artikel ini dengan lebih lanjut untuk mengetahui bagaimana membantu anak anda yang menghidapi ASD berkomunikasi.

Apakah masalah komunikasi paling utama kanak-kanak yang menghidapi ASD?

Kanak-kanak yang menghidapi ASD hidup di dalam dunia mereka sendiri lalu menyebabkan mereka sukar untuk berkomunikasi dengan individu lain. Kanak-kanak ini akan mempunyai masalah dengan bahasa dan komunikasi. Mereka mempunyai masalah untuk memahami apa yang diujarkan oleh individu lain serta mengekspresikan apa yang mereka rasai. Kanak-kanak ini juga mempunyai masalah komunikasi tingkah laku seperti ekspresi muka dan
eye contact.
 Mereka juga tidak dapat mengenalpasti bahasa gerak tubuh badan individu lain.

Namun begitu, tidak semua kanak-kanak yang menghidapi ASD mempunyai masalah komunikasi. Walaupun skil komunikasi mereka agak terhad, mereka masih mampu bercakap dan memahami percakapan individu lain secara terhad. Ada kanak-kanak yang tidak mampu untuk bercakap atau mengujarkan kata. Ada juga yang tidak mampu untuk mengekspresikan perasaan mereka. Pun begitu, ada juga kanak-kanak yang mampu bertutur seakan seorang profesional dalam bidang yang digemari.

Berikut merupakan beberapa masalah komunikasi yang terdapat pada kanak-kanak yang menghidapi ASD yang anda perlu tahu:

Menggunakan bahasa yang berulangan: kanak-kanak ini mungkin akan mengulang kata-kata yang mereka dengar di kaca televisyen atau kata-kata yang didengar secara berulangan daripada individu lain. Mereka akan mengujarkan perkataan atau ayat yang kadang-kadang tidak mempunyai maksud atau tidak kena-mengena di dalam perbualan. Mereka mungkin akan bertindak balas terhadap soalan anda dengan bertanya kembali soalan anda. Mereka juga mungkin akan menggunakan suara yang dibuat-buat dan cenderung memulakan perbualan dengan menggunakan nama mereka.

Mempunyai keupayaan dalam sesuatu bidang: kanak-kanak ini mungkin akan mempunyai keupayaan dalam sesuatu bidang seperti mengira atau melukis. Mereka juga mampu untuk bercakap seorang diri sepanjang hari mengenai minat mereka. Tetapi mereka tidak mampu untuk berkomunikasi secara dua hala dengan individu lain.

Perkembangan bahasa yang tidak normal: kanak-kanak ini masih mampu untuk mengembangkan skil bahasa mereka namun tidak seperti kanak-kanak lain. Ada kanak-kanak yang mampu untuk membaca buku atau surat khabar ketika berumur 5 tahun namun tidak memahaminya. Ada juga kanak-kanak ini yang tidak akan bertindak balas sekiranya anda memanggil nama mereka.

Tidak mampu untuk berkomunikasi dengan gerak tubuh secara normal: kanak-kanak ini akan mengalami kesukaran untuk mengekspresikan perasaan mereka melalui mimik muka. Mereka juga cenderung untuk mengelak
eye contact
apabila mereka berada dalam sebuah perbualan dan mereka juga tidak akan melihat sesuatu yang mereka tidak berminat.

Bagaimana anda boleh membantu?

Anda boleh membantu anak anda mengembangkan skil komunikasi mereka secara lembut meskipun tidak seperti kanak-kanak lain.

Anda boleh menggunakan ayat-ayat yang pendek. Jangan gunakan ayat yang panjang dan rumit dengan mereka. Secara berperingkat, tambahkan penggunaan ayat dan lihat reaksi mereka.

Gunakan bahasa kanak-kanak. Ini akan membuatkan mereka berasa lebih dekat dengan anda.

Buat soalan dan minta anak anda untuk menjawabnya.

Galakkan anak anda untuk menggunakan mimik muka serta
eye contact.
Anda boleh mengajar anak anda untuk menumpukan perhatian menggunakan
pinwheel.

Hello Health Group
 tidak menyediakan nasihat perubatan, diagnosis, atau rawatan.


Opsss Tereksiden Pula! Baru Bersalin Terus Lekat, Ini Jarak Kehamilan Selamat Perlu Tahu

Kita selalu mendengar wanita mengandung selepas bersalin tanpa dirancang, bukan?
Adakah ia selamat atau mungkin memberi kesan kepada ibu hamil? Jom ketahui jarak kehamilan yang selamat.

Kembali mengandung selepas bersalin

Hamil semula mungkin bukan perkara yang anda fikirkan sekarang. Tetapi kembali mengandung selepas bersalin dalam tempoh yang singkat mungkin boleh mendatangkan risiko kepada anda dan juga bayi.

Hamil dalam masa setahun selepas bersalin mungkin meningkatkan risiko untuk bayi mengalami masalah kesihatan.

Maka penting untuk setiap pasangan merancang kehamilan seterusnya jika mahukan anak yang ramai ataupun cegah kehamilan jika tidak mahu hamil lagi.

Seandainya anda mungkin memikirkan untuk memiliki anak yang lain, jarak kehamilan bukan
sahaja memberikan kesan kepada ibu hamil bahkan juga bayi yang bakal dilahirkan
.

Pentingnya untuk merancang

Mengetahui bilangan anak yang ingin anda dan pasangan miliki boleh membantu untuk merancang keluarga mahupun
menggunakan kaedah kontraseptif yang bersesuaian.

Jika sudah berfamili, perancangan keluarga adalah perkara yang penting. Mempunyai anak lagi mungkin akan mengubah gaya kehidupan anda sekeluarga.

Persoalan paling penting, adakah anda dan pasangan bersedia untuk menjaga seorang bayi sekali lagi?

Bagaimana pula dengan penerimaan anak yang sedia ada mengenai kehadiran seorang bayi?

Adakah mereka juga mahukan kewujudan seorang adik atau tidak?

Tempoh kehamilan adalah perkara yang tidak boleh dipandang enteng.

Mungkin anda dan pasangan tidak mahu jarak usia antara anak terlalu jauh. Walau bagaimanapun, ada kajian menunjukkan jarak kehamilan boleh mendatangkan kesan kepada ibu dan juga bayi.

Risiko jarak kehamilan terlalu dekat

Penyelidikan menyatakan untuk kembali mengandung selepas bersalin dalam tempoh 6 bulan, mempunyai kaitan dengan peningkatan risiko seperti:

Kelahiran bayi pramatang

Keseluruhan atau sebahagian plasenta mungkin akan luruh daripada dinding dalaman rahim sebelum bersalin (
plasenta abruption
)

Lahir dengan berat yang rendah

Gangguan kongenital

Ibu hamil mungkin akan menghidap anemia

Dalam kajian lain mencadangkan jarak mengandung yang dekat mungkin akan meningkatkan risiko autisme pada kelahiran anak seterusnya.

Risikonya lebih tinggi jika kembali mengandung dalam tempoh kurang 12 bulan selepas bersalin.

Mengandung kembali dalam jarak singkat mungkin tidak memberikan ibu masa yang secukupnya untuk pulih sepenuhnya daripada proses kehamilan terdahulu.

Sebagai contoh, mengandung dan menyusukan bayi dalam masa yang sama, mengurangkan keperluan nutrien ibu, khususnya folat.

Jika anda hamil kembali sebelum badan dapat menggantikan semula kehilangan nutrien terdahulu, ia boleh menjejaskan kesihatan anda atau bayi.

Ini perkara yang tidak boleh dipandang remeh.

Masalah keradangan pada saluran alat kelamin ketika kehamilan terdahulu dan tidak pulih sepenuhnya pada kehamilan baharu, mungkin akan berlaku dan memberikan kesan kepada ibu hamil.

Jarak panjang juga berbahaya?

Terdapat juga kajian menunjukkan jangka masa yang terlalu panjang antara kehamilan boleh menimbulkan kebimbangan kepada ibu dan juga bayi.

Antara risiko yang mungkin wujud seperti preeklampsia.

Walau bagaimanapun, masih tidak jelas mengapa tempoh masa kembali mengandung yang panjang mungkin menyebabkan masalah kesihatan.

Kehamilan dapat meningkatkan keupayaan rahim dalam menggalakkan pertumbuhan dan sokongan janin. Namun dari masa ke masa, manfaat fisiologi mungkin berkurangan.

Tempoh terbaik mengandung selepas bersalin

Untuk mengurangkan sebarang risiko komplikasi kehamilan dan masalah berkaitan kesihatan lain, penyelidikan mencadangkan jarak terbaik untuk kembali hamil adalah selepas 18 hingga 24 bulan dan kurang daripada 5 tahun.

Dalam isu ketidaksuburan, wanita berusia 35 tahun dan ke atas mungkin perlu mempertimbangkan tempoh selepas 12 bulan sebelum hamil sekali lagi.

Harus diingatkan, risiko dan cadangan berikut tidak sesuai kepada
 pasangan yang pernah mengalami keguguran kandungan
.

Ini kerana jika anda, sebagai wanita berasa sihat dan bersedia untuk kembali hamil, tiada tempoh menunggu yang perlu diikuti.

Bersediakah untuk mengandung selepas bersalin?

Sememangnya, keputusan untuk memiliki anak yang lain adalah perkara dan hak peribadi. Jika anda sedang merancang untuk mengandung sekali lagi, pelbagai faktor perlu dipertimbangkan meliputi manfaat dan risiko kesihatan.

Tiada waktu yang tepat untuk menentukan bila masa sesuai untuk anda menambah bilangan ahli keluarga. Adakalanya walaupun menggunakan sebarang kaedah pencegahan kehamilan, anda mungkin berisiko untuk hamil.

Anda dan pasangan mungkin boleh berbincang dengan doktor untuk mengetahui tahap ketersediaan anda berdua sebelum merancang kehamilan baharu.

Hello Health Group
 tidak menyediakan nasihat perubatan, diagnosis, atau rawatan.

Anda mungkin berminat untuk membaca artikel:

Ingin Hamil Semula selepas Keguguran

Benarkah Stres Salah Satu Punca Keguguran?

Makanan Ketika Berpantang Selepas Bersalin Yang Boleh Dicuba

Bersediakah Anda Untuk Melakukan Seks Selepas Bersalin?

14 Makanan Yang Diamal Sebagai Petua Cepat Bersalin, Sesuai Buat Ibu Tengah Sarat


Aset 'Melendut' Sebelum Masa, Ini 5 Punca Payudara Wanita Kendur!

Rasa rendah diri sebab payudara kendur? Jangan risau, semua wanita cantik, walaupun payudara tidak seanjal orang lain. Lagipun, bukankah setiap wanita mempunyai bentuk payudara yang berbeza?

Sebenarnya, ada banyak punca payudara menjadi kendur. Tetapi, pasti anda tertanya-tanya sama ada ia berlaku secara semula jadi atau sebab penyakit.

Secara saintifik, payudara yang melendut juga dikenali sebagai ptosis. Buah dada wanita terdiri daripada gabungan lemak dan tisu.

Selain itu, terdapat sejenis ligamen yang juga dikenali sebagai ligamen Cooper. Ia bertanggungjawab ‘memegang’ dan mengekalkan bentuk payudara.

Jika ligamen ini menjadi lemah atau meregang, payudara akan mula hilang keanjalannya. Lama-kelamaan,
buah dada akan jadi kendur
!

Dalam artikel kali ini, kami akan terangkan mengenai punca payudara kendur. Nak tahu lebih lanjut? Jom, teruskan pembacaan anda!

Untuk mendapatkan lebih banyak info tentang Kesihatan Wanita, sila dapatkannya
di sini.

5 punca payudara kendur

Mengapa ya payudara mengendur? Adakah ia berlaku
kerana kurang bersenam
, atau disebabkan keturunan? Sebenarnya, semua faktor ini mempunyai kesannya yang tersendiri!

Walau bagaimanapun, payudara yang mengendur bukanlah satu masalah fizikal. Ia merupakan masalah kosmetik semata-mata. Namun, rupa dan bentuk payudara boleh mempengaruhi keyakinan diri setiap wanita.

Antara punca payudara kendur ialah:

1. Postur badan yang tidak betul

Tahukah anda, postur badan yang tidak betul boleh buatkan payudara ‘nampak’ kendur?

Malah, jika anda
sering membongkok
, tarikan graviti juga berupaya membuatkan buah dada menjadi kendur dalam masa yang singkat!

Walau bagaimanapun, perkara ini tidak akan berlaku secara serta-merta. Ia mungkin mengambil masa bertahun-tahun sebelum anda sedar akan kesannya terhadap payudara masing-masing.

Sama jugalah jika anda sering memakai bra dengan saiz yang salah. Jadi, jangan terkejut jika payudara anda melendut sebelum masanya hanya disebabkan
pemakaian baju dalam yang tidak sesuai
!

Pemakaian baju dalam yang dapat memberikan sokongan pada payudara adalah langkah terbaik untuk mengelakkan ia daripada menjadi kendur.

Jika anda tidak pasti apakah saiz baju dalam yang sesuai, jangan malu untuk minta jurujual ukur dahulu sebelum beli.

2. Payudara kendur kerana anda suka merokok

Kolagen merupakan protein yang sangat penting untuk kesihatan kulit. Ia merupakan
protein yang paling banyak
, merangkumi hampir 30% daripada keseluruhan protein dalam badan kita.

Selain itu, kolagen juga merupakan bahan utama yang membina kulit, tulang, tendon dan ligamen. Malah, ia juga boleh ditemui di dalam organ, saluran darah dan lapisan usus.

Apabila usia kita semakin lanjut, simpanan kolagen dalam badan akan berkurangan. Sebab itulah, kulit menjadi semakin berkedut apabila usia kita bertambah!

Proses penuaan juga akan menjadi semakin teruk
jika anda merokok
.

Malah, wanita yang sering merokok berisiko untuk mempunyai payudara yang lebih cepat kendur berbanding orang lain.

Baca juga:

Buah Dada Isteri Makin Berisi Lepas Kahwin? Ini 6 Sebab Payudara Wanita Membesar

Psstttt… Ini Rahsia Jaga Payudara! Urut 15 Minit Setiap Hari, Suami Pun Boleh Tolong!

3. Penurunan berat badan yang pantas

Anda baru sahaja
kehilangan berat badan
 secara drastik? Mungkin inilah punca payudara anda mengendur!

Buah dada wanita terdiri daripada lemak. Oleh sebab itu, apabila berlakunya penurunan berat badan yang drastik, bentuk payudara akan berubah.

Malah, kulit juga akan hilang keanjalannya selepas anda mengalami penurunan berat badan.

Cara terbaik untuk elakkan semua ini daripada berlaku adalah dengan
menurunkan berat badan secara sihat.

Menurut laman sesawang Pusat Kawalan dan Pencegahan Penyakit (CDC), penurunan berat badan sebanyak 0.5 hingga 1 kilogram seminggu adalah paling sihat.

Individu yang mengalami penurunan sebegini lebih berkemungkinan untuk mengekalkan berat badan dalam tempoh yang lebih panjang.

4. Penuaan punca payudara kendur

Lama-kelamaan, buah dada kita akan menjadi kendur juga
disebabkan penuaan.

Salah satu puncanya adalah kehilangan kolagen pada badan. Proses ini akan menjadi semakin pantas apabila anda mencapai usia menopaus.

Kehilangan kolagen juga berlaku disebabkan perubahan hormon. Malah, ia merupakan satu proses yang normal. Jadi, jangan panik ya!

5. Genetik

Jangan terkejut, genetik sebenarnya memainkan peranan penting dalam menentukan keanjalan payudara anda! Malah, kekuatan ligamen Cooper juga bergantung pada genetik.

Jadi, jika ibu atau nenek anda mempunyai ligamen Cooper yang lemah, besar kemungkinan anda akan mempunyai payudara yang kendur!

Kini anda sudah ketahui punca buah dada menjadi kendur. Jadi, yang mana satu penyebab berkait dengan diri anda?


Alternatif Makanan Sihat Ketika Alami Tekanan

Apabila anda berada dalam ketegangan, terdapat pelbagai cara untuk mengatasinya, malahan, makan juga merupakan satu cara yang dapat membantu. Pilihan makanan yang dimakan boleh sama ada membuatkan tekanan anda semakin berkurangan atau meningkatkan lagi tekanan. Jadi, apakah alternatif makanan sihat yang boleh diambil ketika tertekan?

Sudah pastinya ia bukanlah makanan segera seperti burger atau kentang goreng, kerana ia hanya akan menimbulkan rasa bersalah dan kebimbangan. Sebaliknya, cuba pilih makanan di antara 7 jenis makanan yang di senaraikan dibawah:

Avokado, pisang

Kedua pilihan buah-buahan ini mengandungi kandungan potasium yang tinggi, iaitu mineral penting bagi menurunkan tekanan darah.

Oren

Buahan ini penuh dengan kandungan vitamin C, yang dapat membantu menurunkan kortisol dan tekanan darah. Ia juga baik untuk sistem imunisasi. Kajian menunjukkan dos besar vitamin C dapat mengurangkan tekanan sama ada mental atau fizikal.

bayam

Ia bukan sejenis makanan yang anda gemari, walau bagaimanapun, bayam dan sayuran berdaun hijau lain mempunyai kandungan magnesium yang tinggi, mineral yang memainkan peranan untuk lebih 300 reaksi kimia dalam tubuh. Magnesium juga digunakan untuk mencegah kegelisahan dan ADHD.

Yogurt

Termasuk dalam makanan probiotik, ia membantu tubuh untuk bertindak balas terhadap tekanan dan kegelisahan. Masalah pencernaan sering berkaitan dengan kegelisahan, dan probiotik membantu mengurangkan kerengsaan dalam usus yang memberikan kelegaan.

Salmon

Merupakan makanan yang terkenal dengan asid lemak omega-3. Ia membantu mengekalkan hormon tekanan pada tahap rendah dan melawan kerengsaan, supaya tubuh dalam menyingkirkan kegelisahan.

Kacang

Pistachio dan walnut kaya dengan lemak sihat dan mengandungi banyak mineral dan vitamin termasuk B12 dan E, yang membantu meningkatkan sistem imun tubuh. Nutrien ini juga mungkin dapat menguatkan kesihatan mental anda apabila anda cemas, tertekan atau kemurungan.

Biji bunga matahari, chia

Keduanya mempunyai kandungan trytophan yang tinggi, sejenis asid amino yang mengawal pembebaskan serotonin di otak dan memberikan rasa tenang dan membantu menghilangkan mengantuk. Ada kajian yang mengatakan trytophan dapat membantu mengurangkan kegelisahan,

Diet yang berkhasiat dan  makanan sihat adalah sangat baik dan ia adalah lebih dari sekadar membantu anda menangani tekanan dan kegelisahan. Walau bagaimanapun, sentiasa dapatkan bantuan perubatan jika anda memerlukan rawatan alternatif untuk mengubah diet anda.

Hello Health Group
 tidak memberikan nasihat, diagnosis atau rawatan perubatan.


Kenali 4 Fungsi UTAMA Organ Buah Pinggang Kepada Tubuh Badan Anda, WAJIB Ambil Tahu

Organ buah pinggang datang dalam bentuk berpasangan dan setiap buah pinggang memiliki saiz sekitar 5 inci atau 12 sentimeter panjang dan 3 inci atau 8 sentimeter lebar.

Untuk menentukan kedudukan buah pinggang, letakkan tangan di pinggang anda, tarik ke atas hingga terasa tulang rusuk. Kemudian, letak ibu jari anda pada bahagian belakang badan, itulah lokasi buah pinggang. Anda memang tidak boleh merasainya tetapi ia ada di situ.

Kenali organ buah pinggang anda

Kerja Pembersihan

Salah satu tugas utama organ buah pinggang ini adalah untuk menapis bahan toksik dan
sisa dalam darah.
 Bagaimana ia boleh ada dalam darah?

Darah menghantar nutrien kepada bahagian badan yang lain. Tindak balas kimia berlaku dalam sel yang membabitkan pembebasan bahan sisa yang terhasil akibat proses tadi ke dalam darah. Apabila kitaran darah ini sampai ke buah pinggang, ia akan menapis bahan-bahan tersebut untuk dibuang.

Darah dibekalkan kepada buah pinggang melalui arteri renal (apa-apa yang berkait dengan organ ini akan disebut sebagai ‘renal’).

Manusia biasa mempunyai purata 1 sehingga satu setengah gallon darah mengalir dalam badan mereka. Buah Pinggang menapis darah ini sebanyak 400 kali sehari.

Lebih satu juta struktur penapis kecil dalam buah pinggang memainkan peranan ini. Penapis yang dipanggil sebagai nefron ini, adalah sangat kecil sehinggakan anda hanya mampu melihatnya menggunakan mikroskop berkuasa tinggi.

Penghasilan Air Kencing

Bahan sisa yang telah ditapis, apabila bercampur dengan air yang dibuang membentuk air kencing. Kedua-dua buah pinggang yang
menghasilkan air kencing ini kemudiannya mengalirkan air tersebut ke pundi kencing melalui saluran yang disebut sebagai Ureter.

Apabila pundi kencing separa penuh, badan kita akan memberi signal bahawa anda perlu pergi ke tandas untuk kencing. Daripada pundi kencing,
air kencing
yang tersimpan di dalamnya akan mengalir melalui uretra lalu keluar daripada badan.

Sementara itu, buah pinggang dan pundi kencing membentuk satu sistem yang diberi nama sistem urinari.

Ini merupakan senarai bahagian yang terlibat dalam sistem urinari:

• Buah pinggang:
 tapis bahan sisa dan toksik dalam darah dan membentuk air kencing

• Ureter:
 saluran yang membawa air kencing daripada buah pinggang ke pundi kencing

• Pundi kencing:
 karung yang mengumpul dan menyimpan air kencing

• Uretra:
 saluran yang membawa air kencing dari pundi kencing, keluar daripada badan

Mengekalkan Keseimbangan

Buah pinggang memastikan juga isipadu cecair dan mineral dalam badan berada dalam keadaan yang seimbang. Keadaan seimbang ini disebut sebagai Homeostasis.

Jika anda meletakkan semua air yang anda masukkan ke dalam badan di satu bahagian neraca dan semua air yang anda buang di bahagian yang lagi satu, anda akan mendapati neraca ini seimbang.

Badan anda mendapat air melalui minuman dan juga sesetengah makanan seperti buah atau
sayur-sayuran.

Air meninggalkan badan kita melalui beberapa cara.  Antaranya melalui peluh, mulut atau hidung bila anda bernafas atau yang paling jelas adalah melalui air kencing. Terdapat juga pembuangan air dalam proses membuang air besar.

Bila rasa haus, otak sedang memberi tahu anda untuk dapatkan lebih air supaya isipadu dan jumlah air dalam badan berada dalam keadaan yang seimbang.

Dalam masa yang sama, otak anda akan berkomunikasi dengan buah pinggang untuk merembeskan beberapa hormon yang akan menyebabkan anda tidak hilang air. Bila anda minum, paras hormon ini akan turun dan air yang dipegang akan dilepaskan daripada badan.

Anda mungkin perasan kadang kala, air kencing anda berwarna lebih gelap atau pekat berbanding biasa. Ingat, air kencing diperbuat daripada air dan bahan sisa dalam darah.

Jika anda tidak minum air yang banyak atau berpeluh terlalu banyak, air kencing akan menjadi lebih pekat dan gelap daripada biasa.

Apa lagi tugas buah pinggang?

Buah pinggang kita sentiasa sibuk. Selain menapis dan mengimbangkan bilangan air dalam badan setiap saat, ia juga sentiasa peka kepada hormon yang wujud dalam darah dan kemudiannya akan dilepaskan.

Buah pinggang juga mampu menghasilkan hormon yang tersendiri iaitu hormon yang menghasilkan
 sel darah merah.


Mama, Apabila Si Manja Capai Usia Ini, Tak Perlu Lagi Beri Susu Formula!

Umum mengetahui, ibu-ibu disarankan untuk meneruskan penyusuan badan sehingga bayi berusia 2 tahun. Tetapi bagaimana pula dengan
susu formula
? Jom ketahui tempoh penyusuan bayi yang disarankan.

Untuk mendapatkan lebih banyak info tentang Keibubapaan, sila dapatkannya
di sini.

Saranan tempoh penyusuan bayi dan kanak-kanak

Kita mengetahui mengenai kepentingan pemakanan seimbang dan keperluan nutrien untuk tumbesaran si kecil.

Namun bagaimana dengan susu? Adakah ia sebahagian daripada diet keseluruhan? Adakah ia perlu diberikan sepanjang 5 tahun pertama tumbesaran si kecil?

Bertenang, berikut Hello Doktor kongsikan mengenai saranan tempoh penyusuan bayi dan kanak-kanak sama ada melibatkan susu ibu mahupun susu formula.

Tempoh penyusuan bayi 0-6 bulan

Susu ibu

Bagi
bayi yang baru lahir
, Pertubuhan Kesihatan Sedunia (WHO) menasihatkan untuk diberikan penyusuan susu badan selama 6 bulan pertama kehidupan.

Kemudian penyusuan diteruskan bersama pengambilan makanan berkhasiat pelengkap sehingga usia bayi 2 tahun atau selama yang
anda dan si manja inginkan
.

Ini kerana penyusuan
susu ibu menawarkan beberapa kebaikan
 bukan sahaja kepada bayi, malahan kepada ibu sendiri.

Penyusuan susu badan memberikan bayi semua nutrisi penting dan penghidratan yang diperlukan dan dapat menyesuaikan diri mengikut keperluan si manja yang sentiasa berubah-ubah.

Ia juga membantu melindungi bayi daripada jangkitan dan
membina sistem imun
 yang sihat.

Di samping itu,
kelebihan penyusuan susu badan
 ini adalah ia merupakan cara yang mudah dan murah untuk memberikan si manja makan di mana sahaja tanpa mengira masa.

Susu formula bayi

Namun tidak semua ibu dapat melakukan penyusuan susu badan.

Maka pemberian susu formula adalah pilihan paling sesuai untuk menggantikan susu ibu dan menjadi satu-satunya sumber nutrisi si manja semasa fasa penyusuan bayi bagi
6 bulan pertama.

Susu ibu atau susu formula bayi harus menjadi minuman pertama bayi semasa
tahun pertama kehidupan
 mereka. Susu lembu dan alternatif lain
tidak boleh
 diberikan sehinggalah si manja berusia 1 tahun.

6-12 bulan

Apabila bayi mencecah usia 6 bulan, anda akan mula
memperkenalkan makanan pejal
 dan jumlah makanan yang diberikan ke dalam diet mereka akan bertambah dari masa ke masa, sekali gus
keinginan si manja untuk menyusu
 akan beransur-ansur berkurangan.

Jika anda menyusu badan, bayi akan secara semula jadi menyesuaikan jumlah susu yang diperlukan mengikut makanan lain yang mereka makan.

Manakala bayi yang diberikan susu formula, mereka mungkin memerlukan sekitar 600 ml sehari pada usia 7-9 bulan dan akan menurun sehingga anggaran 400 ml pada usia 10-12 bulan – ini hanyalah sekadar panduan.

Anda boleh mula
menawarkan susu lembu
 atau alternatif lain dengan mencampurkannya dalam masakan.

Tetapi harus diingatkan, pilihan susu ini tidak boleh ditawarkan sebagai minuman utama menggantikan
susu ibu mahupun susu formula
.

Baca juga:

Tempoh penyusuan bayi 12-24 bulan

Apabila anak memasuki usia setahun, mereka akan makan lebih banyak, kerap dan memperolehi sebahagian besar nutrisi daripada pemakanan selain susu.

WHO mengesyorkan agar bayi terus diberikan susu ibu sehingga berusia 2 tahun dan seterusnya mengikut keinginan si manja dan ibu.

Tetapi amnya, keperluan penyusuan susu ibu akan berkurang kerana pengambilan pelbagai jenis makanan lain.

Selepas 12 bulan, pemberian susu formula kepada si manja boleh dihentikan kerana mereka mempunyai pilihan lain untuk dijadikan sebagai minuman harian, seperti:

Susu lembu

Kanak-kanak bawah usia 2 tahun, harus diberikan susu lembu penuh lemak untuk membantu mereka memperoleh tenaga yang mencukupi.

Susu kambing

Susu ini juga tidak boleh dijadikan minuman utama sehingga bayi berusia 12 bulan. Namun ia harus dipastikan telah dipasteur sebelum diberikan kepada si manja.

Susu soya & susu alternatif lain

Susu berasaskan tumbuhan seperti soya, oat, badan dan susu kacang lain boleh ditawarkan atau digunakan dalam makanan si manja.

Namun susu jenis ini tidak mempunyai nutrisi setanding susu lembu, jadi ia tidak boleh digunakan sebagai pengganti langsung susu lembu
dalam diet anak.

Tempoh penyusuan bayi 2 tahun ke atas

Selepas berumur 2 tahun, anak akan mula mengamalkan diet yang pelbagai, seimbang dan mungkin kurang bergantung kepada susu sebagai sumber nutrien.

Sekitar 350-400 ml susu atau 3 hidangan harian makanan tenusu disyorkan untuk anak berusia 1-3 tahun.

Sekiranya tidak memasukkan makanan tenusu dalam diet anak, anda mungkin ingin mempertimbangkan untuk menggantikan kehilangan nutrien tersebut dengan pengambilan makanan lain.

Kesimpulannya

Tempoh penyusuan bayi yang diberikan susu badan digalakkan untuk diteruskan sehingga anak berusia 2 tahun, manakala anak yang berusia setahun tidak lagi perlu bergantung kepada susu formula dan boleh bertukar kepada susu lembu penuh lemak.

Namun tidak dinafikan ada anak yang tidak suka
minum susu
 dan jika itu situasinya, usah memaksa mereka.

Anak kecil sememangnya memerlukan nutrien dalam susu – kalsium dan protein – walau bagaimanapun, nutrien ini juga boleh didapati dalam sumber makanan lain.

Jika anda tidak pasti makanan yang boleh membekalkan kalsium dan protein untuk si manja, berundinglah dengan doktor untuk lebih kepastian.


Kenali Lemon Anda

Memahami simptom dan tanda-tanda kanser payudara mungkin sukar apatah lagi jika bercakap tentang payudara sahaja sudah membuatkan anda tidak selesa ditambah pula dengan semua terminologi perubatan yang mengelirukan. Menyedari kekangan yang dialami ramai wanita kini, pelbagai inisiatif dilakukan untuk membantu wanita memahami keadaan ini dengan lebih mudah. Ini termasuklah inisiatif badan amal
worldwide breast cancer
 yang menyampaikan maklumat tentang kanser payudara menggunakan buah lemon sebagai metafora.

Ada apa dengan lemon?

Menurut laman sesawang
Food for Breast Cancer
, lemon (citrus lemon) adalah sumber vitamin C. Lemon dan kulit lemon juga merupakan sumber asid klorogenik, didymin, diosmin, eriocitrin, hesperidin, hesperetin, limonene, limonin dan γ-terpinene, yang semuanya telah dilaporkan mempunyai ciri-ciri anti kanser.
Lemon juga telah terbukti mempunyai sifat antioksidan, anti-radang dan antimikrobial.

Hubungan kanser payudara dengan lemon

Perillyl alcohol, hesperidin dan limonin semuanya telah ditunjukkan untuk menghalang percambahan sel-sel kanser payudara di makmal. Ekstrak lemon telah ditunjukkan untuk menggerakkan apoptosis (kematian sel yang diprogram) dari positif reseptor hormon sel kanser payudara. D-limonene yang merupakan sebatian lemak yang larut, telah terbukti berkumpul dalam tisu payudara pada paras lebih tinggi daripada paras dalam peredaran sistemik, yang berpotensi memberi kesan kepada risiko kanser payudara.

Kenali struktur payudara

Grafik ihsan worldwide breast cancer

Pemeriksaan sendiri payudara (PSP) dilakukan bukannya untuk mencari kanser semata-mata. Tetapi ia lebih kepada untuk memahami struktur atau landskap normal payudara anda. Ini melibatkan melihat dan merasa.

PSP ini sesuai dilakukan beberapa hari selepas haid tamat iaitu apabila payudara tidak bengkak dan sakit. Manakala bagi wanita berusia 40 hingga 50 tahun adalah disarankan untuk menjalani rawatan mamogram. Ini kerana struktur payudara ketika umur ini menjadi kurang padat dan kanser lebih senang dikesan. Kaedah ini boleh mengesan kanser 8 daripada 10 kali.

Apa yang anda boleh rasa dengan PSP

Grafik ihsan worldwide breast cancer

Berdasarkan grafik di atas, apabila sedang melakukan PSP, anda mungkin boleh merasai kewujudan ketulan asing. Kebiasaannya ketulan kanser ini adalah keras dan sukar digerakkan seperti biji lemon. Ia juga muncul dalam pelbagai bentuk dan saiz.

Ketulan normal bagi kilang susu dan kalenjar limfa adalah lembut seperti kacang pis.

Bagaimana untuk mengesahkannya?

1 daripada 20 wanita mempunyai risiko kanser payudara sepanjang hayat. Risiko ini akan meningkat dengan pertambahan usia dan apabila terdedah kepada hormon estrogen yang lebih tinggi sepanjang hayat. Malah, 90% pesakit kanser payudara tidak mempunyai sejarah keluarga.

Grafik ihsan worldwide breast cancer

Kebanyakan simptom kanser payudara boleh dikesan sendiri menerusi PSP. Bagaimana pun, melakukan pemeriksaan secara lebih terperinci melalui ujian mamogram atau ujian lain seperti ultrasound dan MRI adalah sangat penting bagi mengesan dan mengesahkan jenis ketulan yang muncul sekitar payudara. Ini juga adalh salah satu cara untuk mengesan kanser pada peringkat awal.

Baca juga:

Kanser Payudara. Apa Yang Perlu Anda Tahu

Waktu Terbaik Pemeriksaan Sendiri Payudara

Pemeriksaan Payudara


Bersenam Untuk Kesihatan Mental

Tekanan dan kemurungan adalah perkara masa dalam tempoh tertentu kehidupan. Dan manfaat bersenam mungkin melebihi dari sekadar untuk melegakan tekanan kepada memperbaiki masalah kemurungan dan berkaitan gangguan kesihatan mental.

Manfaat bersenam untuk kesihatan mental

Pakar psikologi yang mengkaji bagaimana aktiviti fizikal dapat mengurangkan kemurungan dan tekanan menyarankan bahawa
jogging
 selama 10 minit adalah sebagus melakukan senaman fizikal selama 45 minit.

Terdapat kajian menunjukkan senaman boleh menyingkirkan emosi tekanan pada kebanyakan individu. Walaupun ia hanya kesan sementara, tetapi berjalan cepat atau sebarang aktiviti fizikal mudah yang lain dapat memberikan kelegaan selama beberapa jam, sama seperti pengambilan aspirin untuk melegakan sakit kepala.

Penyelidikan saintifik turut membuktikan bahawa individu yang aktif secara fizikal mempunyai kadar tekanan dan kemurungan lebih rendah berbanding individu yang tidak aktif.

melakukan aktiviti fizikal dapat meningkatkan kesihatan mental dengan membantu otak untuk mengatasi tekanan dan kemurungan. Dalam satu kajian, penyelidikan mendapati bahawa individu yang bersenam secara teratur adalah 25% kurang berisiko untuk mengalami kemurungan atau gangguan mental dalam tempoh 5 tahun akan datang.

Tambahan pula, bersenam secara teratur dan tetap dapat berfungsi sebagai terapi untuk sesetengah individu bagi mengurangkan simptom kemurungan dan tekanan, dan kesannya mungkin dapat bertahan lama.

Satu sesi senaman yang aktif dalam mengurangkan simptom selama berjam-jam, dan rutin aktif mungkin dapat mengurangkan simptom ini dari semasa ke semasa.

Tip untuk bersenam

Jika anda sememangnya seorang individu yang aktif dalam aktiviti berkaitan fizikal, cuba untuk terus melakukannya. Tetapi, jika anda bukan individu yang aktif, berikut beberapa tip yang dapat membantu anda untuk memulakannya:

5 X 30.
Berjalan, berlari, berbasikal, joging, atau menari, tiga hingga lima kali seminggu selama 30 minit.

Tetapkan matlamat harian.

Bertujuan untuk mengekalkan konsistensi harian. Ia adalah lebih baik untuk berjalan selama 15-20 minit setiap hari berbanding hanya menunggu pada hujung minggu untuk melakukan 3-4 jam marathon kecergasan.

Senaman menyeronokkan
.
Ikuti kelas kecergasan atau aktivti senaman secara berkumpulan. Namun, individu introvert lebih gemar aktiviti senaman secara solo.

Lagu.

dapatkan iPod atau pemain media mudah alih yang boleh membuatkan anda lebih berseronok ketika bersenam.

Rakan bersenam
.
Ia adalah lebih mudah untuk mengekalkan tabiat bersenam jika anda mempunyai rakan bersenam yang komited. Ia boleh jadi rakan, teman lelaki ataupun teman wanita, atau mungkin rakan sekerja.

Bersabar.

Jika anda baru memulakan program senaman baru dan anda merupakan seorang yang tidak aktif, ia memerlukan masa 4 hingga 8 minggu untuk anda menjadi lebih selesa dan mudah dalam bersenam.

Terdapat pelbagai sebab mengapa aktiviti fizikal adalah sangat bagus untuk tubuh anda. Sebagai contoh, ia memberikan sistem kardiovaskular yang lebih sihat, memperbaiki sendi dan tulang anda.

Bersenam juga baik untuk kesihatan mental dan kesejahteraan anda. Malah, terdapat banyak cara untuk anda menjadi individu yang aktif. Jadi cari dan pilih aktiviti fizikal dan senaman yang bersesuaian dengan anda dan mulakan hari ini.

Hello Health Group
 tidak memberikan nasihat, diagnosis atau rawatan perubatan.


Pil Perancang Tingkatkan Risiko Glaukoma?

Glaukoma, berlaku disebabkan tekanan tinggi pada mata, yang mendatangkan gangguan pada saraf optik dan akhirnya boleh mengakibatkan kehilangan penglihatan atau buta. Punca kepada penyakit ini masih tidak diketahui secara tepat. Tetapi, mungkinkah pil perancang boleh menjadi antara punca glaukoma?

Ikuti artikel di bawah untuk mengetahui dengan lebih lanjut.

Lebih 3 tahun

Pil perancang atau
pil kontraseptif
 merupakan antara kaedah untuk mengawal kehamilan daripada berlaku. Walau bagaimanapun, terdapat kajian yang mengatakan bahawa pengambilan pil perancangan melebihi 3 tahun akan meningkatkan risiko bagi individu wanita tersebut untuk mendapat penyakit glaukoma.

Menurut Ketua Penyelidikan, Dr Shan Lin, pakar mata di klinik ophthalmologi di Universiti California, San Francisco, “Individu wanita yang mengambil pil kontraseptif selama tiga tahun atau lebih perlu mendapatkan pemeriksaan untuk glaukoma dan juga pemeriksaan oleh pakar mata, terutama jika mereka faktor risiko tinggi.”

Kajian yang melibatkan 3400 individu wanita berusia 40 tahun ke atas ini menunjukkan individu terlibat ini berisiko dua kali ganda untuk didiagnosis dengan glaukoma.

Faktor risiko

Kandungan estrogen bersama progestin, atau progestin sahaja di dalam pil menjadi antara punca utama perkembangan glaukoma. Menurut Lin, walaupun kajian ini tidak membuktikan hubungan secara langsung sebab-akibat menggunaan pil perancangan kehamilan dan glaukoma, namun ia sekurang-kurangnya membantu merangsang penyelidikan masa hadapan.

Terdapat kajian lain yang menunjukkan kekurangan estrogen di dalam boleh menjadi punca kepada glaukoma. Tetapi bukankah pil perancangan mengandungi estrogen?

Menurut ahli epidemiologi dan pembantu profesor perubatan, Brigham and Women’s Hospital, Boston, Dr Jae Hee Kang, “Kandungan estrogen di dalam pil perancangan adalah untuk mengawal hormon mencegah kehamilan, mengawal tahap estrogen dari meningkat ketika kitaran haid. Pil yang mengandungi estrogen hanya cukup untuk menyingkirkan proses ovulasi.”

Ini bermakna wanita yang mengambil pil perancangan berkemungkingan terdedah kepada kekurangan perlindungan estrogen. Penurunan tahap estrogen akan mengurangkan aliran darah ke saraf optik.

Antara
faktor risiko lain
 yang adalah seperti mempunyai sejarah keluarga yang pernah menghidap glaukoma, mempunyai masalah penglihatan serta pernah mengalami kecederaan yang menyebab kecacatan pada mata.

Jalani pemeriksaan

Sekiranya anda mungkin antara individu wanita yang mengamalkan pengambilan pil perancangan kehamilan ini untuk lebih dari 3 tahun, anda dinasihatkan untuk membuat pemeriksaan mata.

Ini kerana glaukoma merupakan satu masalah kesihatan yang tidak boleh dirawat, ia cuma boleh dilambatkan proses perkembangannya sahaja. Maka pengesanan dan rawatan awal adalah sangat penting, kerana penglihatan yang hilang tidak mungkin dapat dipulihkan.


Ini Salah Faham Tentang Senaman Yang Menjadi Kepercayaan

Bersenam merupakan antara gaya hidup yang terbaik untuk membantu mengurangkan tekanan di samping memperbaiki tahap kesihatan secara keseluruhan. Tetapi terdapat beberapa salah faham mengenai senaman yang menjadi ikutan.

Melakukan aktiviti fizikal

Selain menjadi kunci dalam membantu memberikan tahap kesihatan yang lebih baik, bersenam sebenarnya dapat meningkatkan kecergasan dan emosi gembira seseorang individu. Dalam memilih untuk melakukan sesuatu
aktiviti fizikal
, ia haruslah bersesuaian dengan keadaan kesihatan anda bagi mengelakkan sebarang masalah atau kesan sampingan yang tidak diingini daripada berlaku.

Bagi individu yang mempunyai masalah melibatkan kesihatan, anda adalah disarankan untuk mendapatkan nasihat daripada pakar kesihatan terlebih dahulu untuk mengetahui dan mengenal pasti jenis
aktiviti fizikal
 yang boleh dilakukan berdasarkan tahap kesihatan anda.

Tempoh yang terbaik untuk bersenam adalah selama 30 minit sehari. Pemilihan aktiviti yang ingin dilakukan ketika bersenam adalah bergantung kepada
tahap kecergasan
 anda. Jika anda dalam keadaan penat, sebaiknya hindari daripada memaksa diri anda bersenam kerana ia boleh menyebabkan mudarat.

Apa yang dikongsikan di atas adalah fakta ringkas bersenam. Tetapi bagaimana pula dengan salah faham umum tentang senaman yang sering kali menjadi ikutan dan amalan?

Perkara mengenai senaman yang patut anda tahu

Tidak dinafikan ramai individu sukar untuk bersenam disebabkan kehidupan yang sibuk. Terdapat banyak sebab mengapa seseorang individu tidak bersenam dan terdapat juga banyak salah faham mengenai senaman.

Berikut dikongsikan beberapa salah faham umum tersebut:

 Tahap kecergasan saya sudah baik, jadi tidak perlu bersenam

Kalaulah ia memang semudah itu, namun malangnya manfaat kesihatan bersenam tidak akan kekal lama jika anda tidak dapat melakukan rutin
aktiviti fizikal
 anda secara berkala. Pengurangan atau penurunan kekerapan dalam bersenam boleh menyebabkan kehilangan manfaat yang ketara seperti melibatkan aspek
kecergasan kardiovaskular
 dan ketahanan.

Kunci utama untuk mengekalkan kecergasan adalah konsistensi. Gabungkan beberapa aktiviti menarik bagi membantu anda mengekalkan tahap aktiviti fizikal untuk sepanjang kehidupan. Ini kerana ia amat berkait rapat dengan tahap kesihatan yang terbaik.

 Berdiri tidak sama manfaat dengan bersenam

Berdiri dan bergerak sepanjang hari bermakna anda mempunyai tahap aktiviti fizikal yang tinggi. Optimumkannya dengan meningkatkan intensiti aktiviti anda bagi mendapatkan manfaat kesihatan atau sekurang-kurangnya sehingga anda
berpeluh
sedikit.

 10 minit atau lebih, jika tidak sekadar membuang masa

Berita baiknya, garis panduan yang mengatakan seseorang individu perlu untuk bersenam sekurang-kurangnya 10 minit telah dihapuskan. Kini tiada lagi syarat minimum untuk memperolehi manfaat kesihatan yang baik.

Melakukan tugasan harian dengan aktif seperti membawa beg membeli-belah yang berat, melakukan tugasan rumah atau aktiviti bercucuk tanam yang berat, sudah dapat membantu meningkatkan tahap kesihatan anda.

Anda boleh cuba lakukan aktiviti fizikal ringkas seperti memanjat tangga dengan intensiti yang boleh menyebabkan anda kehilangan nafas untuk tempoh antara 30 saat hingga dua minit.

 Saya ada penyakit kronik, maka saya patut hindari senaman

Siapa kata individu yang mempunyai masalah kesihatan yang kronik tidak boleh bersenam? Sebaliknya, menjadi lebih aktif pastinya akan memberikan manfaat kepada pelbagai masalah kesihatan kronik termasuk
kanser, penyakit jantung
 dan
 penyakit pulmonari obstruktif kronik.

Jadilah individu yang aktif bergantung kepada tahap kesihatan anda dan sasarkan untuk melakukan sekurang-kurangnya 150 minit aktiviti fizikal intensiti sederhana seminggu, sekiranya boleh.

Jika keadaan kesihatan anda terlalu kompleks, dapatkan rundingan dan nasihat daripada doktor sebelum anda memutuskan untuk memulakan sebarang rutin senaman baru. Anda juga boleh dapatkan nasihat daripada ahli fisioterapi atau profesional bertauliah lain sebagai rujukan.

 Terlalu tua untuk bersenam

Ini sudah tentulah satu kepercayaan yang salah. Terdapat bukti yang mengatakan faktor usia bukanlah satu sebab utama sehinggalah anda berusia dalam lingkungan 90 tahun ke atas.

Kekuatan, tenaga dan jisim otot boleh ditingkatkan walaupun anda berada dalam
kelompok individu lebih berusia
. Sebaiknya, gabungan aktiviti aerobik, senaman keseimbangan dan pengukuhan otot jika anda berusia 65 tahun dan ke atas.

 Bersenam menjadikan saya kurus

Tidak semestinya! Jika anda ingin
menurunkan berat badan
, aktiviti fizikal anda harus digabungkan dengan aspek penjagaan pemakanan seperti mengehadkan jumlah pengambilan kalori.

Individu dengan matlamat untuk mengurangkan berat badan yang tinggi iaitu melebihi lima peratus daripada jumlah keseluruhan berat dan individu yang cuba mengekalkan berat badan perlu melakukan lebih daripada 300 minit aktiviti fizikal berintensiti sederhana bagi mencapai matlamat tersebut.

 Saya berlari seminggu sekali, tetapi ia tidak mencukupi

Tanpa mengira berapa kali seminggu anda berlari, walaupun mungkin hanya sekali, ia tetap memberikan kebaikan kepada tahap kesihatan anda. Jika anda tidak mempunyai masa untuk bersenam, berjalan sekurang-kurang untuk 50 minit sekali seminggu pada kadar yang perlahan dan kurang daripada 6mph (9.65km/j) tetap akan dapat membantu dalam menurunkan risiko
kematian pramatang
.

 Saya mengandung, maka saya mungkin perlu mengurangkannya

Bersenam sememangnya adalah perbuatan yang baik untuk
ibu mengandung.
 Ia merupakan satu alternatif bagi menjaga kandungan khususnya pada tempoh awal kehamilan. Setiap pergerakan yang dilakukan dapat membantu menjadikan badan dan otot ibu lebih kuat.

Bersenam juga dapat membantu mengurangkan risiko pertambahan berat badan secara berlebihan serta mengurangkan kecenderungan untuk mengalami masalah
diabetes gestasi
semasa mengandung.

Melakukan aktiviti fizikal berintensiti sederhana merupakan aktiviti yang selamat untuk dilakukan bagi individu wanita hamil yang secara umumnya sihat dan tidak memberikan sebarang kesan risiko kepada
kesejahteraan janin.

Walau bagaimanapun, pastikan anda mendapatkan pemeriksaan dengan doktor bagi mendapatkan rundingan dan nasihat, khususnya berkaitan manfaat dan risiko senaman yang ingin dilakukan.

 Saya tidak sihat dan saya tidak patut bersenam

Sekiranya anda
mengalami demam
, tidak sihat atau mengalami keadaan kesakitan atau keletihan pada tahap yang tinggi, jangan bersenam. Walaupun pada kebanyakan kes, aktif secara fizikal adalah selamat, tetapi sebaiknya dengarkan ‘suara’ badan anda dan kurangkan aktiviti bersenam jika perlu.

Kesimpulan

Seperti yang dinyatakan pada permulaan artikel ini, bersenam sememangnya merupakan satu aktiviti yang memberikan banyak kebaikan kepada kesihatan badan sama ada secara fizikal atau mental.

Walau bagaimanapun, sebelum anda bersenam, anda harus memastikan bahawa segala aktiviti yang ingin dilakukan anda bersesuaian dengan tahap kesihatan anda. Elakkan daripada bersenam ketika anda berada dalam keadaan terlalu letih. Ini kerana memaksa diri anda untuk terus bersenam hanya akan mendatangkan keburukan berbanding kebaikan.

Hello Health Group
 tidak menyediakan nasihat perubatan, diagnosis, atau rawatan
.


Adakah Anda Makan Atau Buang Kulit Timun? Rupanya Ia Bagus Untuk Kecantikan Kulit Anda!

Setiap kali berbicara mengenai sayur timun, pasti kita akan tertanya-tanya tentang satu perkara ini. Persoalannya adalah kulitnya perlu dimakan atau dibuang?

Timun adalah sejenis sayuran yang sangat biasa. Ia boleh ditemui dalam pelbagai jenis masakan terutamanya masakan asli negara kita. Sebagai contoh, lihat sahaja menu bergoreng kita yang menggunakan nasi, mi, bihun dan lain-lain. Sudah pasti makanan-makanan ini akan memasukkan sayur ini di dalamnya, bukan?

Namun begitu, masih ada dalam kalangan masyarakat kita yang tidak menyukai sayuran ini atau lebih teruk lagi, langsung tidak menggemari sayur-sayuran. Ia adalah satu keputusan atau tabiat yang sangat merugikan kerana mereka akan kehilangan khasiat dan nutrisi yang hanya ada dalam sayur-sayuran.

Walaupun biasa kita dengar bahawa buah-buahan dapat menggantikan manfaat sayur-sayuran, ia masih lagi tidak sama. Jadi, apa alasan anda untuk tidak mahu makan sayur? Timun terutamanya, mempunyai pelbagai manfaat buat kesihatan dan kecantikan anda! Sila ikuti artikel ini untuk mengetahuinya dengan lebih lanjut.

Apa itu timun?

Sebelum itu, kita perlu tahu sedikit sebanyak terlebih dahulu mengenai sayur yang juga dikenali dengan nama mentimun ini.

Timun atau nama saintifiknya iaitu
Cucumis sativus
 merupakan sejenis tumbuhan yang dimakan sebagai sayuran dan ditanam sebagai makanan sejak kira-kira lebih daripada 3,000 tahun dahulu. Ia boleh dimakan secara mentah begitu sahaja atau dimasak bersama masakan.

Ia merupakan sejenis pokok memanjat dan sesuai untuk ditanam pada pagar. Ia boleh membiak daripada biji benih. Ia juga banyak terjual di pasar-pasar termasuk pasar tani, dan pasar sayur. Ia terletak dalam keluarga yang sama dengan tembikai dan labu.

Ia adalah berasal daripada keluarga cucurbitacear, buah squash dan beberapa jenis melon yang lain. Ia sangat tinggi dengan air namun rendah dengan kalori, lemak, kolesterol dan sodium.

Ia juga mempunyai rasa yang sangat menyegarkan ekoran kandungan airnya yang sangat tinggi. Oleh itu, ia sangat sesuai dimakan ketika cuaca panas dan mengekalkan hidrasi. Ia juga adalah salah satu daripada makanan yang boleh dimakan begitu sahaja.

Timun merupakan sayuran yang menakjubkan. Rasa dan baunya adalah sangat menyegarkan. Ia boleh menjadi pelengkap yang hebat kepada mana-mana hidangan. Ia juga adalah sangat rendah dalam kiraan kalorinya. Jadi, anda boleh menikmatinya tanpa merosakkan perancangan diet anda.

Paling penting, anda perlu tahu bahawa ia juga membawa 1001 nutrisi yang diperlukan oleh tubuh badan anda untuk kekal sihat. Ia mengandungi 0.65% protein, 0.1% lemak dan 2.2 karbohidrat. Selain itu, timun juga mengandungi kalsium, zat besi, magnesium, fosforus, vitamin A, vitamin B1, vitamin B2 dan vitamin C.

Jenis-jenis timun

Timun Armenia – Ia lebih panjang dan mungkin agak bengkok. Kulitnya pula lebih gelap dengan tompok yang agak pucat. Ia sering digunakan untuk membuat jeruk.

Timun Jepun – Ia lebih nipis berbanding timun biasa. Kulitnya juga lebih kurus dan kesemua bahagiannya boleh dimakan.

Timun
kirby
– Ia mempunyai biji yang sangat kecil dan selalu digunakan sebagai jeruk

Timun lemon – Ia mempunyai saiz sebesar lemau dengan kulit yang agak pucat. Rasanya lebih manis dan sedap.

Timun parsi – Ia lebih pendek dan gemuk berbanding timun yang biasa. Teksturnya juga lebih keras.

Timun liar –  Ia turut dikenali sebagai echinocystis lobata, adalah berasal daripada Amerika Utara. Ia adalah tidak boleh dimakan.

Bergantung kepada jenisnya, sayuran ini boleh dipotong dan dimasukkan ke dalam salad atau dimakan begitu sahaja. Selain itu, kulitnya juga boleh dimakan atau dibuang bergantung kepada individu. Pun begitu, terdapat sesuatu yang anda mungkin akan rugi jika tidak makan kulit timun. Baca artikel ini dengan lebih lanjut untuk mengetahui mengenainya.

Fakta menarik mengenai timun

Selain daripada sangat mendatangkan manfaat buat kesihatan dan kecantikan, ia juga mempunyai pelbagai fakta yang menarik untuk kita tahu. Berikut merupakan fakta menarik mengenai timun:

Ia adalah terdiri daripada air

Ia boleh digunakan untuk merawat selaran matahari

Ia mengandungi lignan, yang mampu melawan penyakit kardiovaskular

Ia adalah makanan yang sangat versatil dan boleh dicampurkan ke dalam pelbagai jenis makanan

Kajian awal menunjukkan bahawa terdapat bahagian dalamnya yang boleh melawan kanser

Timun sebagai ubatan tradisional

Ia mula digunakan di India sebagai makanan dan perubatan sejak zaman dahulu lagi. Mereka telah menggunakan ia sebagai makanan atau tradisional untuk merawat pelbagai jenis penyakit terutamanya sakit pada kulit badan.

Timun sememangnya sangat terkenal dalam dunia perubatan tradisional. Ia sangat membantu dalam mengawal tekanan darah dan mengelakkan individu daripada mengalami hipertensi atau hipotensi.

Sebiji timun seberat 50 gram mengandungi 80 gram kalium yang sangat baik untuk melancarkan perjalanan darah anda. Kalium adalah berfungsi untuk melebarkan pembuluh darah anda.

Jika disimpulkan, sayuran ini sebenarnya boleh dianggap sebagai ubatan untuk mengawal perjalanan darah anda secara optimum.

Selain itu juga, kandungan vitamin K yang sangat tinggi dalam sayuran ini juga sangat berkait rapat dengan kesihatan tulang. Jika diambil dalam jumlah yang sepatutnya, ia mampu membantu menguatkan tulang anda. Kandungan cucurbita dalam timun juga mampu memberikan pelbagai manfaat untuk kesihatan anda seperti membantu mengawal kandungan gula dalam darah serta mencegah aterosklerosis dan kanser.

Manfaat timun terhadap kesihatan

#1. Ia tinggi dengan nutrisi

Sayuran ini sangat rendah kalori tetapi tinggi dengan pelbagai kandungan vitamin dan mineral yang penting.

Sebiji timun seberat 11 auns adalah mengandungi:

Kalori: 45

Lemak: 0 gram

Karbohidrat: 11 gram

Protein: 2 gram

Serat: 2 gram

Vitamin C: 14% RDI

Vitamin K: 62% RDI

Magnesium: 10% RDI

Potasium: 10% RDI

Mangan: 12% RDI

Sebagai tambahan, sayuran ini mempunyai kandungan air yang sangat tinggi. Secara nombornya, ia sebenarnya mengandungi sehingga 92% air.

Walaupun begitu, saiz yang paling ideal untuk menghidangkan sayuran ini adalah makan satu per tiga daripadanya sahaja. Untuk memaksimumkan nutrien yang akan kita dapat melalui sayuran ini, keseluruhan timun perlu dimakan untuk mendapatkan serat, vitamin dan mineral yang sangat penting untuk kita.

#2. Ia mengandungi antioksidan

Antioksidan adalah molekul yang akan menghalang proses radikal bebas dalam tubuh badan manusia. Proses ini adalah sangat berbahaya dan boleh menyebabkan beberapa jenis penyakit yang kronik seperti sakit jantung, radang paru-paru, penyakit autoimun serta kanser.

Sayur-sayuran dan buah-buahan termasuklah timun, adalah sangat kaya dengan antioksidan yang mampu mengurangkan risiko-risiko ini.

Satu kajian pernah membuktikan bahawa sayuran ini sememangnya mempunyai kandungan antioksidan yang tinggi. Kajian ini dilakukan dengan memberikan 30 individu dewasa serbuk timun. Pada akhir 30 hari kajian ini, serbuk sayuran ini telah menyebabkan peningkatan yang signifikan terhadap aktiviti dan status antioksidan dalam tubuh badan mereka.

Selain itu, ada juga kajian lain yang mengkaji apa yang ada di dalam sayuran ini menunjukkan bahawa ia sememangnya mengandungi flavonoids dan tannins, yang berfungsi untuk menghalang radikal bebas yang berbahaya.

#3. Ia membantu anda kekal berhidrasi

Seperti yang diketahui umum, air adalah sangat penting untuk tubuh badan kita. Oleh itu, kita perlu sentiasa kekal berhidrasi bagi memastikan sistem metabolisma, sistem penghadaman dan sistem suhu tubuh badan kita kekal berfungsi dengan baik.

Secara logiknya, kita boleh mencapai hidrasi dengan minum air secukupnya. Tapi, tahukah anda bahawa 40% daripada air yang juga boleh didapati melalui makanan? Untuk lebih terperinci, sayur-sayuran dan buah-buahan adalah sumber air melalui makanan yang sangat bagus untuk anda.

Dalam satu kajian yang dilakukan terhadap 442 kanak-kanak, mereka mendapati bahawa pengambilan sayur-sayuran dan buah-buahan yang lebih banyak telah meningkatkan status hidrasi mereka.

Ini kerana sayuran ini sendiri terdiri daripada 96% air dan sudah tentu ia berupaya membuatkan individu yang memakannya kekal berhidrasi.

#4. Ia membantu anda mengurangkan berat badan

Sayuran ini sebenarnya mampu membantu anda menurunkan berat badan anda dalam pelbagai cara. Pertama sekali, ia adalah sangat rendah kalori. Setiap hidangan 104 gram sayuran ini hanya akan mendatangkan 16 kalori sementara hidangan 11 auns pula hanya akan mendatangkan 45 kalori.

Ini bermakna anda boleh makan sayuran ini tanpa risau berat badan anda akan naik secara mendadak.

Ia juga adalah sangat sesuai untuk dicampurkan ke dalam salad, sandwic atau sebagai apa-apa hidangan sampingan yang boleh digunakan sebagai alternatif kepada makanan berkalori tinggi.

Menurut satu kajian terhadap 3,628 individu, mereka yang makan makanan yang tinggi kandungan air seperti timun mampu untuk menurunkan berat badan mereka dengan cepat dan selamat.

#5. Ia membantu mengawal kandungan gula dalam darah

Beberapa kajian yang melibatkan haiwan dan pengambilan pelbagai sayur-sayuran telah membuktikan bahawa timun mampu mengurangkan kandungan gula dalam darah sekali gus membantu mengelakkan diabetes.

Sebagai tambahan, satu kajian lagi telah menunjukkan bahawa timun adalah sangat berkesan dalam mengurangkan tekanan oksidatif sekali gus juga mampu mengelak masalah berkaitan diabetes.

Pun begitu, ia hanyalah kajian yang melibatkan haiwan sahaja. Kajian selanjutnya perlu dijalankan dengan menggunakan manusia sebagai subjek.

#6. Ia membantu melancarkan sistem penghadaman

Kekal berhidrasi adalah kunci utama kepada penyelesaian masalah sembelit. Sayuran ini perlu anda ambil kerana ia adalah sangat tinggi dengan kandungan air dan serat yang akan membantu melancarkan pergerakan usus dalam perut.

Pectin, iaitu sejenis serat yang ditemui dalam timun mampu membantu melancarkan pergerakan usus. Menurut satu kajian yang melibatkan 80 individu dan pectin, didapati bahawa ia akan melancarkan pergerakan otot usus dan membantu bakteria baik di dalam perut sekali gus membuat sistem penghadaman anda lebih sihat.

#7. Ia mudah dicampurkan di dalam diet anda

Secara umumnya, sayuran ini sangat mudah untuk dicampurkan ke dalam salad atau sandwic. Ia juga boleh dimakan begitu sahaja kerana ia adalah sangat rendah kalori atau dicampurkan dengan hummus, garam atau minyak zaitun untuk mendapatkan lebih rasa. Jadi, sila gunakan kreativiti anda untuk menghidangkan timun ini.

Manfaat timun terhadap kecantikan

Dari segi kecantikan pula, timun banyak digunakan untuk tujuan menyegarkan kulit yang sedang mengalami iritasi ekoran sifat sayuran itu sendiri yang antiradang. Bijinya yang mengandungi anthelmintic pula sangat bagus dalam memastikan kulit terutamanya kulit muka untuk lebih lembut dan segar sentiasa.

Selain itu, ia juga adalah sangat bagus untuk menghilangkan kesan hitam pada bawah mata. Caranya, hanya letakkan hirisan sayuran ini di atas mata dan berehat di kamar tidur anda. Selain menghilangkan lingkaran gelap pada bawah mata, ia juga sudah tentu akan menyegarkan mata dan kulit wajah anda.

Adakah kulit timun perlu dihiris atau dimakan?

Walau bagaimanapun, sebaik sahaja anda memperolehi timun, satu soalan akan berlegar dalam fikiran anda. Adakah saya perlu untuk mengupas kulitnya atau memakannya terus?

Dalam kebanyakan masa, orang akan mengupas sayuran ini kerana kulit luarannya yang kasar dan menganggap ia boleh menyukarkan kerja sistem penghadaman tubuh. Walau bagaimanapun, ramai melakukannya kerana mereka tidak sedar akan nilai nutrisi yang ada dalam kulit tersebut.

Serat

Kulit sayuran ini kaya dengan serat tidak larut. Hal ini membantu pergerakan usus anda dengan lebih mudah dan melegakan sembelit. Bahagian dalaman sayuran ini memberikan serat larut yang juga bermanfaat untuk saluran penghadaman.

Vitamin K

Selain kandungan seratnya yang banyak, kulit sayuran ini turut mengandungi vitamin K yang bertanggungjawab dalam pengaktifan protein. Hal ini membantu tubuh badan mengekalkan tulang yang sihat, pertumbuhan sel dan membentuk darah beku. Walaupun isi sayuran ini turut mempunyai vitamin K, kulitnya adalah tempat vitamin K wujud paling tinggi kepekatannya. Satu cawan sayuran ini yang tidak dikupas mempunyai 49 microgram vitamin K, sementara sayuran ini yang telah dikupas hanya mempunyai 9 microgram.

Magnesium

Kulit sayuran ini merupakan sumber yang hebat bagi magnesium. Ia memainkan peranan penting dalam penyelenggaraan sistem muskuloskeletal. Magnesium turut menyumbang kepada penghasilan tenaga. Anda akan terkejut jika mengetahui berapa banyak sayuran ini yang tidak dikupas membantu anda menjalani sepanjang hari. Satu cawan sayuran ini yang tidak dikupas mengandungi 14 milligram of magnesium, menyumbang kepada 4% pengambilan yang disyorkan bagi wanita dan 3% pengambilan yang disyorkan bagi lelaki.

Vitamin C

Timun yang tidak dikupas boleh bertindak sebagai tambahan hebat bagi vitamin C dalam diet anda. Penyediaan 1 cawan sayuran ini yang telah dikupas memberikan 2.9 milligram vitamin C. Vitamin C sangat penting untuk penghasilan kolagen. Tanpa kolagen, tisu anda tidak boleh untuk melekat bersama. Vitamin C juga berkesan dalam melawan radikal bebas dan mencegah penuaan.

Vitamin A

Adakah penglihatan anda bermasalah akhir-akhir ini? Inilah masa
nya untuk mendapatkan beberapa sayuran ini yang tidak dikupas! Kulit sayuran ini dibekalkan dengan beta-karoten, sejenis vitamin A. Beta-karoten mempunyai banyak kesan positif kepada kesihatan mata seseorang dan penglihatan. Seorang wanita memerlukan 2,310 IU vitamin A dan seorang lelaki memerlukan 3,000 IU vitamin A sehari untuk kekal sihat. Penyediaan setengah cawan sayuran ini yang tidak dikupas memberikan 55 IU jumlah vitamin A, sebahagiannya adalah beta-karoten.

Kesan sampingan timun

Ya, walaupun ia mendatangkan pelbagai manfaat terhadap kesihatan dan kecantikan, sayuran ini masih akan mendatangkan kesan sampingannya meskipun ia tidak begitu berbahaya. Berikut merupakan antara kemungkinan kesan sampingan pengambilan sayuran ini:

Pedih ulu hati

Sering sendawa

Ketidakseimbangan elektronik dalam tubuh badan

Pun begitu, anda perlu tahu bahawa ini adalah bergantung kepada individu dan tidak semua individu akan mengalami kesan yang sama. Selain itu, mungkin juga ada individu yang akan mengalami kesan yang lain. Jadi, segera berjumpa dengan doktor untuk mendapatkan khidmat nasihat dan rawatan berkenaan pengambilan sayuran ini.

Konklusi

Konklusinya, sayuran ini adalah sangat sesuai untuk dimakan oleh individu yang menjaga kesihatan dan kecantikan. Jika anda seorang yang tidak gemarkan sayur-sayuran, cuba latih diri anda untuk makan sayur. Cuba lakukannya dengan sayuran ini. Pasti anda tidak akan menyesal dengan rasa dan manfaat yang anda akan terima melalui sayuran ini.

Hello Health Group
 tidak menyediakan nasihat perubatan, diagnosis, atau rawatan.

Baca juga:

6 Manfaat Sayur Taugeh Yang Ramai Tidak Tahu

Anak Tidak Mahu Makan Sayur? Ini Apa yang Anda Boleh Lakukan

Tip Memujuk Anak Makan Sayur


Jika Mahu Turunkan Berat Badan, Ambil 8 Jenis Makanan Diet Untuk Kurus Ini!

Menurunkan
berat badan
 bukan semuanya mengenai senaman, tapi apa yang anda makan juga penting. Kajian mendedahkan bahawa sesetengah makanan mungkin mempunyai kesan terhadap selera makan.
Disebabkan ini, adalah penting untuk meningkatkan pengambilan sayuran, bijirin, kacang, dan makanan lain yang penuh dengan serat, protein, dan lain-lain nutrien ke dalam makanan untuk diet anda.

Untuk mendapatkan lebih banyak info berkenaan pemakanan sihat, anda boleh klik
di sini
.

Apa itu makanan untuk diet?

Makanan dietetik merujuk kepada makanan atau minuman yang resipinya diubah untuk kurangkan lemak, karbohidrat, dan gula serta dimasukkan dalam program penurunan berat badan.

Makanan sedemikian biasanya bertujuan untuk membantu penurunan berat badan. Disebabkan itulah makanan untuk diet untuk biasanya menjadi pilihan mereka yang ingin menurunkan berat.

Makanan untuk diet terbaik

Bagi anda yang tertanya-tanya mengenai makanan untuk kurus dan menyihatkan, ia sangat mudah.

Ini kerana sejumlah besar makanan sebenarnya sihat dan lazat.

Dengan mengisi pinggan anda dengan buah-buahan, sayur-sayuran, protein berkualiti, dan makanan keseluruhan yang lain, anda akan mempunyai makanan yang berwarna-warni, versatil, dan bagus untuk anda.

Berikut merupakan 8 jenis makanan untuk kurus yang membantu anda dalam menurunkan berat:

1: Telur

Telur adalah makanan untuk diet yang popular, terutamanya sewaktu sarapan pagi, yang bantu mengurangkan berat badan.

Dalam kajian kecil terhadap 21 lelaki, para penyelidik membandingkan kesan
makan telur
 untuk sarapan pada pengambilan makanan, kelaparan, dan kepuasan.

Mereka juga melihat tahap gula darah, insulin, dan ghrelin, yang juga dikenali sebagai hormon kelaparan.

Mereka mendapati bahawa lelaki yang makan sarapan telur memakan sedikit kurang pada hidangan berikutnya.
Mereka juga dilaporkan berasa kurang lapar dan 3 jam lebih puas selepas sarapan pagi.

Malahan, selepas sarapan pagi, kumpulan ini juga tidak mempunyai perubahan dalam gula darah dan tahap insulin mereka, dan juga tahap ghrelin yang lebih rendah.

#2 Oatmeal

Satu kajian yang melibatkan 47 orang dewasa melihat perbezaan selera makan, kekenyangan, dan pengambilan makanan seterusnya selepas peserta makan oat, berbanding dengan
bijirin sarapan sedia dimakan berasaskan oat
.

Selepas makan oatmeal, peserta berasa lebih kenyang dan kurang lapar berbanding makan bijirin.

Selain itu, pengambilan kalori semasa makan tengah hari lebih rendah selepas makan oatmeal berbanding selepas makan bijirin sarapan pagi.

Walaupun kedua-dua sarapan mengandungi jumlah kalori yang sama, oatmeal menyediakan lebih banyak protein, serat, dan kurang gula berbanding bijirin.

#3 Sayuran hijau

Sayur-sayuran hijau adalah termasuk kale, bayam, collards, swiss chards dan beberapa yang lain. Ia rendah kalori dan karbohidrat serta sarat dengan serat, yang baik untuk menurunkan berat badan.

Makan sayur-sayuran hijau adalah cara yang baik untuk meningkatkan jumlah makanan anda, tanpa meningkatkan kalori.

Banyak kajian menunjukkan bahawa makanan dan diet dengan kepadatan tenaga yang rendah membuatkan seseorang makan lebih sedikit kalori secara keseluruhan.

Sayuran berdaun hijau juga sangat berkhasiat dan tinggi vitamin, antioksida dan mineral, termasuk kalsium, yang bagus untuk membakar lemak.

Makanan untuk diet 4: Sup

Makanan dan diet dengan ketumpatan tenaga yang rendah cenderung menjadikan individu makan lebih sedikit kalori.

Kebanyakan makanan dengan ketumpatan tenaga yang rendah adalah yang mengandungi banyak air, seperti sayur-sayuran dan buah-buahan. Tetapi anda juga boleh
menambah air dalam hidangan
 anda, dengan membuat sup.

Sesetengah kajian menunjukkan bahawa makan makanan bersup boleh membuatkan individu berasa lebih kenyang dan mengambil kalori yang jauh lebih rendah.

Walau bagaimanapun, pastikan anda tidak menambah terlalu banyak lemak dalam sup anda, seperti krim atau santan, kerana ini dapat meningkatkan kandungan kalori.

Makanan untuk diet untuk kurus 5: Kekacang

Walaupun tinggi lemak, kacang tidak menggemukkan seperti yang anda sangkakan. Ia makanan ringan yang sangat baik, mengandungi jumlah protein yang seimbang, serat dan lemak yang sihat.

Kajian menunjukkan bahawa makan kacang boleh meningkatkan kesihatan metabolik dan juga menggalakkan penurunan berat badan.

Lebih-lebih lagi, kajian populasi menunjukkan bahawa orang yang makan kacang cenderung lebih sihat dan lebih kurus berbanding mereka yang tidak memakannya. Hanya pastikan anda tidak berlebihan kerana ia masih cukup tinggi dalam kalori.

No. 6 Buah-buahan

Kebanyakan pakar kesihatan bersetuju bahawa buah adalah menyihatkan dan antara makanan diet untuk kurus. Banyak kajian menunjukkan bahawa orang yang makan buah (dan sayur) cenderung lebih sihat daripada orang yang tidak mengambilnya.

Tambahan lagi, buah-buahan juga mempunyai ciri-ciri untuk
menghilangkan berat badan.

Walaupun mengandungi gula semula jadi, ia mempunyai ketumpatan tenaga yang rendah. Selain itu, kandungan seratnya membantu menghalang gula daripada dikeluarkan terlalu cepat ke dalam aliran darah anda.

Makanan untuk diet 7: Yogurt

Yogurt adalah makanan tenusu yang sangat baik.
Sesetengah jenis yogurt
 mengandungi
bakteria probiotik
 yang dapat meningkatkan fungsi usus anda.

Mempunyai usus yang sihat boleh membantu melindungi daripada keradangan dan rintangan leptin, yang merupakan salah satu
pemacu hormon utama obesiti
.

Pastikan untuk
memilih yogurt
 dengan kultur aktif kerana
jenis yogurt lain
 mengandungi hampir tidak ada probiotik.

Pertimbangkan juga untuk
memilih yogurt
 penuh lemak kerana yogurt rendah lemak biasanya mengandungi gula, jadi sebaiknya elakkan pengambilannya.

Makanan diet untuk kurus #8 Salmon

Ikan berlemak seperti salmon
 sangat sihat dan menjadikan anda kenyang selama beberapa jam dengan sedikit kalori.

Salmon mengandungi  protein berkualiti tinggi, lemak sihat dan pelbagai nutrien penting.

Ikan dan makanan laut
pada umumnya juga boleh membekalkan sejumlah besar iodin. Nutrisi ini diperlukan untuk fungsi tiroid yang sesuai, yang penting untuk memastikan metabolisma anda berjalan dengan optimum.

Salmon juga kaya asid lemak omega-3, yang telah terbukti membantu mengurangkan keradangan, yang diketahui memainkan peranan utama dalam obesiti dan penyakit metabolik.

Ikan kembung, ikan trout,
ikan sardin
, herring dan lain-lain jenis ikan berlemak juga sangat baik.

Kini anda telah tahu makanan diet yang boleh diamalkan.


Durian Mempengaruhi Kesuburan Wanita

Raja buah yang sentiasa mendapat permintaan tinggi walaupun mempunyai bau yang sangat menyengat. Buah durian adalah sumber yang kaya dengan fitonutrien, antioksidan, lemak sihat dan protein yang mempunyai banyak manfaat kesihatan. Orang juga percaya bahawa buah durian dapat membantu menangani masalah ketidaksuburan dan membantu kehamilan walaupun tiada penyelidikan saintifik untuk menyokongnya.

Kelebihan durian meningkatkan kesuburan

1. Mengandungi estrogen

Hormon ini secara semula jadi dijumpai dalam tubuh manusia tetapi sesetengah wanita mungkin mempunyai kandungan hormon estrogen yang lebih rendah, menyebabkan kemandulan. Durian dengan tahap estrogen yang tinggi boleh membantu wanita untuk hamil secara semulajadi. Malah pasangan yang tidak subur, boleh makan buah durian yang mana akan meningkatkan peluang mereka kehamilan selepas rawatan IVF.

2. Membantu Sindrom Polisistik Ovari (PCOS)

PCOS adalah satu punca utama ketidaksuburan dalam kalangan wanita. Ia berlaku kepada wanita yang mempunyai lebih banyak hormon adrogen daripada yang diperlukan. Biasanya wanita dengan keadaan ini mempunyai hirsutisme, iaitu pertumbuhan rambut yang berlebihan di wajah dan badan, cenderung mempunyai wajah berminyak sehingga lebih mudah berjerawat dan berat badan berlebihan.

Apabila tidak ditangani, keadaan ini mendorong kepada rintangan insulin yang boleh menyebabkan kencing manis dan ketidaksuburan. Keadaan ini boleh menyebabkan kitaran haid yang tidak teratur dan sukar untuk hamil.

Oleh itu, durian boleh melawan PCOS kerana  mengandungi anti radang, anti oksidan, anti obesiti, anti kolesterol, dan anti poliglikemik.

3. Mempunyai afrodisiak

Durian adalah
afrodisiak (
aphrodisiac
) yang kuat. Jika ia diambil secara teratur, ia meningkatkan pemacu seksual dan kesihatan anda. Bagi lelaki, buah durain dapat meningkatkan motiliti sperma iaitu kemampuan sperma bergerak. Semakin cepat sperma bergetak, semakin besar peluang untuk sampai ke sel telur dan ini meningkatkan peluang untuk hamil.

4. Mengawal berat badan

Menjadi berat badan berlebihan atau obesiti menyebabkan ketidakseimbangan hormon yang seterusnya memberi kesan kepada kesuburan dan juga meningkatkan risiko keguguran. Buah durian dengan serat yang tinggi, komposisi galian yang lengkap, kandungan air yang baik dan kolesterol sifar menjadikan makanan yang sempurna untuk penurunan berat badan yang membantu memastikan anda kenyang tanpa menambah kalori. Sudah tentu, ia mengandungi lemak tetapi ia adalah lemak sihat yang tidak mempunyai kesan negatif terhadap kesihatan.

5. Mencegah anemia

Wanita yang tidak mendapat zat besi yang secukupnya sering mengalami anovulasi (kekurangan ovulasi) dan kesihatan telur tidak baik yang menghalang kehamilan. Durian mengandungi asid folik dan iron yang tinggi merangsang pengeluaran sel darah merah dan membantu merawat gejala anemia dan meningkatkan kesuburan.

Bila perlu makan durian untuk hamil?

Tiada hari atau masa tertentu untuk menikmati buah durian. Tetapi seperti yang diperkatakan, terlalu banyak perkara buruk. Hadkan pengambilan buah durian untuk dua atau tiga biji seminggu, atau sebaliknya ia mungkin mempunyai kesan buruk.


Tak Sampai Hati Nak Kejut, Apa Suami Boleh Buat Untuk Goda Isteri Yang Sedang Tidur?

Alangkah kasihan hati suami setiap kali melihat isteri kesayangan yang sedang tidur selepas penat menjalani kehidupan seharian. Namun, kadangkala
 mesti rasa ‘geram’ juga bukan
? Tenang, wujud beberapa cara suami ajak isteri bersama yang anda boleh cuba tatkala si dia sedang tidur!

Untuk mendapatkan lebih banyak informasi tentang Kesihatan Seksual, anda boleh klik
di sini
.

Seks, aktiviti suami isteri yang paling penting?

Sebagai pasangan yang sudah berkahwin, ada banyak aktiviti yang kalian mungkin boleh lakukan bersama seperti memasak, mencuci baju, mengemas rumah, menonton televisyen dan lain-lain.

Pun begitu, ada satu aktiviti paling penting di dalam kehidupan suami isteri yang tidak lain tidak bukan iaitu hubungan seks. Tanpanya, maka akan
hambarlah suasana di kamar tidur
 kalian.

Selain bertujuan menyalurkan nafsu syahwat ke tempat yang betul, seks juga penting untuk anda mendapatkan zuriat di mana ia adalah salah satu penyeri kehidupan alam
rumah tangga
.

Baca lagi artikel berkaitan:

Kenapa Perlu Buat Seks Walau Tiada Mood? Ini Dia Kepentingan Maintenance Sex!

Sudah Mula Ada Penyakit Di Usia 40-an? Ini Tip Hubungan Intim Selamat Jika Ada 5 Penyakit Ini!

Kehidupan Seks Terjejas Dengan Adanya Teknologi? Apa Kesannya Pada Hubungan Intim?

Namun, jangan terus terjah pasangan ketika mereka tidak mampu, tidak mahu atau sedang tidur!

Meskipun anda dan pasangan sudah sah di sisi agama dan undang-undang, segala jenis
 kelakuan seksual di luar kerelaan
 individu lain itu adalah satu kesalahan besar dari segi adab dan etika.

Maka, kalian juga mungkin kena tahu beberapa cara suami ajak isteri bersama tatkala si dia sedang lena. Bagaimana?

Ini beberapa cara suami ajak isteri bersama!

Bayangkan situasi di mana si isteri sedang nyenyak tidur namun anda sebagai seorang suami pula tengah tinggi nafsu syahwat dan mahukan sesuatu yang seksual. Ingat! Anda tidak boleh selamba lakukan pasangan sesuka hati atau ia akan
 jatuh ke kategori cabul dan rogol
.

Sabar, kami ada beberapa cara suami ajak isteri bersama ketika pasangan sedang tidur iaitu:

#1. Kejutkan pasangan anda dengan perkataan

Sebenarnya, perkara ini tidak sukar dan perkara pertama yang anda perlu lakukan adalah mengejutkan pasangan daripada tidur dengan menggunakan
 ujaran atau bisikan serba syahdu
.

Sebaiknya, dekatkan mulut anda dengan telinga pasangan dan
ucapkanlah kata-kata yang manja
, lembut, perlahan dan romantik supaya mereka boleh bangun tanpa sakit hati atau terkejut.

Selepas berjaya membangunkan pasangan, mintalah izin mereka untuk bersenggama.

Ini sudah pasti akan buat mereka jauh lebih berlembut hati sekali gus mudah untuk bertolak ansur.

#2. Kejutkan pasangan anda dengan perbuatan

Jika mereka masih lagi tidak bangun selepas sepotong ayat diucapkan di telinga, gunakan tangan dan jari anda pula untuk mengembara dengan
sentuhan lembut, perlahan serta romantik
.

Tidak perlu sehingga
 meraba atau meramas dengan kuat
, anda mungkin cuma perlu sentuh pada titik atau zon erotik tubuh badan mereka seperti di leher, paha, payudara dan anggota sensitif lain.

Tetapi jangan terus memasukkan zakar ke dalam faraj kononnya itu untuk mengejutkan pasangan.

Ingat bahawa aktiviti penetrasi itu cuma ideal kalau dilakukan dengan persetujuan masing-masing.

Cara suami ajak isteri bersama #3. Rancang dari awal

Dalam pada itu, apa kata anda dan pasangan rancang hubungan seksual kalian dari awal lagi? Ia adalah aktiviti yang sebenarnya mungkin boleh dirancang terlebih dahulu dalam segenap aspek.

Selain dari segi masa, kalian berdua turut mampu
merancang tentang lokasi dan posisi seks
 yang ingin direalisasikan. Jadi, jangan malu untuk berbincang dan berkomunikasi tentang perkara ini.

Contohnya, suami di pejabat boleh cuba hubungi isteri di rumah lantas menyatakan hasrat untuk
melakukan hubungan pada malam nanti
. Bila sudah sampai, kalian cuma perlu ikut rancangan!

Elak terjebak dalam nafsu songsang
somnophilia
!

Di dalam dunia ini, wujud banyak jenis nafsu songsang yang pelik lagi aneh ada pada diri manusia.

Antara yang paling popular adalah
pedophilia
 – bernafsu pada budak kecil,
preggophilia
 – bernafsu pada wanita hamil,
zoophilia
 – bernafsu pada haiwan
 dan banyak lagi nafsu songsang yang lain.

Berkaitan dengan artikel, ada juga mereka yang bernafsu pada individu sedang tidur
(
somnophilia
) dan itu bermakna kelompok ini gemar membuat hubungan seks bersama pasangan tanpa sedar.

Untuk pengetahuan anda semua,
 nafsu songsang di atas tadi
 sama sekali tidak normal malah boleh dikategorikan sebagai sejenis gangguan mental yang memerlukan rawatan segera.

Konklusinya, ada banyak cara suami ajak isteri bersama yang
anda dan pasangan boleh cuba
 selagi ia tidak pula melanggar syarat dan syarak dalam perihal hubungan seks di kamar tidur kalian!


Anak Celik Math, Ibu Ini Guna 5 Kaedah Mudah Ajar Anak Kenal Nombor!

Mengajar anak kecil mengenal asas nombor bukanlah satu perkara yang mudah. Walaupun sekadar nombor 1 10, ia tetap memerlukan kemahiran yang tepat dan kesabaran yang jitu untuk mendidik anak.

Namun, jika anda tahu kaedah yang bersesuaian dengan si kecil, ia mungkin tidaklah sesukar mana.

Hello Doktor bawakan kepada ibu bapa di luar sana, 5 tip penting ajar anak kenal nombor berdasarkan pengalaman seorang ibu muda ini.

Untuk mendapatkan lebih banyak info berkenaan Keibubapaan, anda boleh klik
di sini
.

Nur Aleeyah Zinnirah, didikan pertama keluarga kecil Puan Siti Munirah

Puan Siti Munirah Roslan dan juga Encik Muhammad Aiman Abu Bakar telah dikurniakan cahaya mata pertama yang dinamakan Nur Aleeyah Zinnirah.

Pada ketika ini, Nur Aleeyah atau mesra dikenali dengan nama Aleeya telah pun berumur 4 tahun.

Aleeya merupakan seorang
kanak-kanak yang manja
, penyayang, peramah dan juga periang.

Dia juga seorang
anak yang banyak keletah
 dan aktif bermain serta amat mudah bergaul mesra dengan orang di sekeliling.

Ajar anak kenal asas nombor bermula umur 2 tahun

Nur Aleeyah Zinnirah mula belajar mengenal nombor 1 hingga 10 seawal usia 2 tahun.

Siti Munirah mengajarkan anaknya asas nombor 1 10 bermula selepas anaknya itu melepasi fasa berjalan dan juga bercakap, iaitu pada umur 2 tahun.

Pada peringkat awal, ibu ini memfokuskan kepada kemahiran asas menulis seperti kekuatan jari, koordinasi mata dan tangan, serta kedudukan jari.

Pada peringkat ini, dia membelikan ‘Buku 125 Latihan Kawalan Pensel’ agar anaknya boleh belajar mengkoordinasikan pergerakan tangan dan juga jari.

Melalui perkenalan awal dengan buku inilah yang menjadikan anaknya kini sudah boleh menguasai penulisan abjad dan juga asas nombor.

5 cara ini buatkan Aleeya pandai dan minat asas nombor!

Perkongsian daripada halaman Facebook seperti ‘Cikgu Early Intervention’ dan ‘Pendidikan Montessori’ telah banyak membantu Siti Munirah menambahkan ilmu serta meningkatkan kemahiran menjadi ibu bapa yang cemerlang.

Ini termasuklah dalam bab mengajar anak mengenal nombor. Ilmu tersebut kemudiannya diaplikasikan terus kepada anaknya, Aleeya.

Berikut adalah lima perkara yang Siti Munirah lakukan bagi membantu anaknya menyebut dan mengenal nombor 1 10:

Pertama, dedahkan anak-anak dengan nombor

Siti Munirah
melakukan rutin ini
 pada bila-bila masa dan di mana-mana sahaja jika ia boleh membantu perkembangan anaknya.

“Sebagai contoh,
sambil menaiki tangga
, saya akan memegang tangan Aleeya dan menyebut bilangan anak tangga yang dinaiki. Aktiviti ini walaupun nampak mudah tetapi ia membantu Aleeya untuk mendengar urutan bilangan anak tangga.”

Kedua, galakkan anak-anak menyebut nombor

Ketika melakukan
aktiviti di luar rumah
 bersama anak, Siti Munirah akan menyebutkan nombor yang terdapat di sekitar papan tanda dan akan meminta Aleeya
untuk menyebut bersama
.

Setelah Aleeya mengenal nombor, ibu ini akan cuba bertanya kepada anaknya seperti,

“Aleeya, nampak tak nombor plat kereta depan ini? Cuba Aleeya sebutkan nombor plat kereta itu?”

“Aleeya, cuba tengok papan tanda ini, ada tak nombor lapan pada papan tanda ini?”

Ketiga, mengingat nombor melalui lagu

Ketika di rumah, Siti Munirah juga akan
memasangkan lagu
 bertemakan asas nombor satu dua tiga kepada Aleeya sambil tangan ditunjukkan kepada gambar nombor tersebut di dalam rumah.

Teknik belajar menggunakan lagu
 ini mewujudkan suasana yang riang dan santai dalam pembelajaran bersama anak.

Antara lagu lain yang turut boleh digunakan ialah
‘Five littles monkeys jumping on the bed’
.

Keempat, aktiviti menulis nombor

Menurut Siti Munirah lagi,

“Saya juga menyediakan
papan tulis yang cantik
 kepada anak saya dan meminta dia
menulis nombor
 satu hingga sepuluh. Latihan seperti ini dapat membantu dia untuk lebih mengingati nombor.”

Kelima, menampal
sticker

Aktiviti ini juga sangat menyeronokkan dan menarik
minat anak-anak
 untuk terus mengenal, menyebut dan menghafal nombor.

Pelekat nombor boleh dibeli dan ditampal dalam buku atau kertas khas
oleh anak-anak
.

Aleeya suka buat latihan, tetapi ibu pula kesuntukan masa untuk mengajar

Sejak Aleeya sudah mengenal nombor, Siti Munirah melihat anaknya itu gemar membuat latihan asas nombor
atau Matematik
.

Aleeya hanya perlu membaca arahan soalan pada buku latihan dan
boleh menjawab dengan baik
.

Namun, disebabkan kekangan waktu sebagai seorang ibu yang berkerjaya, Siti Munirah akui bahawa dia mempunyai waktu yang terhad untuk mendidik dan mengurus anak setiap masa.

Dia hanya menggunakan kesempatan masa yang terluang pada waktu malam untuk mengajar anaknya mempelajari sesuatu selain memantau perkembangan semasa mereka.

Kesimpulan

Buat ibu bapa yang masih buntu berkenaan cara terbaik mengajar anak mengenal nombor, mungkin anda boleh mencuba tip-tip daripada pengalaman ibu ini.

Selamat mencuba!